text:
TŠHUTISO 4
Jeso Kreste ke Mang?
1. Bophelo bya Jeso bo thomme byang?
Jeso a a tshwane le batho ba bangwana ka gore o phidiye legedimong e le moya, mo a so ko tla mo lefaseng. (Johane 8:23) Modimo o thomme ka yene mo a maka dilo, ke mokane Jeso a tla a thuša Modimo go maka dilo tse dingwana ka moka. Ke yene a ntoši ye Jehova a mo makiyeng ka boyenemong, ke tsona di makang gore ba re ke Morwayi “ye a belegiwweng a ntoši” wa Modimo. (Johane 1:14) Jeso ke mo e le Mmolaboledi wa Modimo, ke tsona di makang gore ba re ke yene “Lentsu.”
2. Jeso ke mo a tlele ying mo lefaseng?
Modimo o leyye Morwayi wage mo lefaseng ka go fitisela bophelo byage ka mpeng ya kgareba ya Mojuda yo ba reng ke Mariya. Byalo, Jeso a a na papa wa motho. (Luka 1:30-35) Jeso o yye a tla mo lefaseng (1) gore a tšhutise batho nnete ka Modimo, (2) go re šupetsa gore re ka maka byang dilo tso Modimo a di nyakang le mo go thathafiye, le (3) go re neyela bophelo byage bja go felegela gore a re “lepolle.”
3. Ke ntaba re nyaka go lepolliwa?
Go lepolla ke patela yo e ntshiwang ya go patelela gore motho a sa bolayiwe. (Eksoda 21:29, 30) Go tlogela botala Modimo yene ke mo a sa di nyake gore batho ba kgwe kela go tsofala. Re di tšiba byang tsotsone? Modimo o bolabodiye le motho wa mathomo e leng Adamo, a re mo a ka maka selo so Baebele e reng ke “sebe,” o nyoko kgwa. Gabutšibutši mola Adamo a sa sinya, nke a sa kgwa. (Genesi 2:16, 17; 5:5) Baebele e di beya gabutši mo e re lekgu le “kenne” bathong ka Adamo. Batho ka moka ba napa ba tshelela ke sebe le lekgu tso di leyyeng ke Adamo kokwane wa bona. Go lepolliwa go re patelela sekoloto sa lekgu lo Adamo a re tsheletsiyeng lona.
E re ka lepolla ke mang gore re sa kgwe? Mo re kgwa, re patelela dibe tsa rune beng. A go na motho wa go sa felela ye a ka patelang dibe tsa ba bangwana.
4. Ke ntaba Jeso a yye a kgwa?
Jeso ke mo a sa tshwane le rune, ke mo a felele. E a ka sa kgwele dibe—a go na le ka ssoši se a se makiyeng. Mara Jeso o kgwele dibe tsa batho ba bangwana. Modimo o šupetsiye batho gore o ba nyaka ka matla, a roma Morwayi wage gore a tle a re kgwele. Jeso le yene o šupetsiye gore o re nyaka ka matla ka go theetsela Papage ke mokane a tla a kgwela dibe tsa rune.
5. Jeso o maka ying gana byalo?
Mo Jesu a kene a le mo lefaseng, o yalafiye ba go lwala, a tsosa ba go hlokofala, a thuša le bo ba nang le mathatha. Ka tsotsone o šupetsiye tso a nyoko tlang a di makela batho ka moka bo ba theetselang. (Matewu 15:30, 31; Johane 5:28) Mo Jeso a šele a kgwile, Modimo o yye a mo tsosa e le motho wa moya. (1 Petro 3:18) Jeso o yye a ya a yema thina le letsogo la go ja la Modimo go fihlela Jehova a mo neya matla ya go ba Kgoši ya lefase ka moka. (Maheberu 10:12, 13) Gana byalo Jeso ke Kgoši ku legedimong, bo ba mo latelelang ba bolabola ditaba tsone tsa go natefa lefaseng ka moka.
Go se botala, ka gore Jeso ba mo fele matšhika e biye ke Kgoši, o nyoko tlosa mohlopego ka moka le bo ba makang gore re hlopege. Ka moka bo ba šupetsang gore ba dumela ga Jeso ka go mo kwa ba nyoko keraya bophelo lefaseng lo e leng pharadeisi.


c: text/html

text:
KANEGELO YA BEIBELE YA DISWANTŠHO
Ruthe ke Mogwera yo a Botegago
Ke ka baka la’ng Ruthe a ile a tlogela legae leo a bego a le tseba a yo dula nageng e nngwe? Bala kanegelo ye ya Beibele inthaneteng goba go tšwa go PDF yeo e phrinthilwego.
Tše di Oketšegilego go tšwa Dihlogong tše
Adama le Efa ba ba le Boithati
Go ile gwa direga’ng ka baka la boithati bja bona?
Moya o Mokgethwa o Matlafatša Simisone
Simisone o dira dilo tše matla ka ge e be e le moahlodi wa Isiraele. Moya o mokgethwa wa Jehofa o mo thušitše bjang? O ka hwetša bjang moya wa Modimo?
Jehofa o Matlafatša Gideone
Banna bao ba laetšwego ke Gideone ba ile ba fediša madira a mantši a Bamidiane.

robotstxt: allowed

filter: keep


text:
KAROLO 1
Kgopela Thušo ya Modimo Gore o be le Lenyalo le le Thabilego
“Yo a ba bopilego mathomong o ba dirile e le yo motona le yo motshadi.”—Mateo 19:4
Jehofa * Modimo ke mothomi wa lenyalo la pele. Beibele e re botša gore o bopile mosadi wa pele gomme “a mo tliša go monna.” Adama o be a thabile kudu moo a ilego a re: “Mafelelong yo ke yena lerapo la marapo a ka le nama ya nama ya ka.” (Genesi 2:22, 23) Jehofa o sa dutše a nyaka gore bao ba lego lenyalong ba thabe.
Ge o tsena lenyalong, o ka nagana gore dilo di tla dula di sepela gabotse. Eupša, gaešita le monna goba mosadi bao ba tlogago ba ratana ba tla ba le mathata a itšego. (1 Bakorinthe 7:28) Poroutšheng ye, o tla hwetša melao ya motheo ya Beibele yeo ge e ba e dirišwa, e ka dirago gore lenyalo le lapa la gago e be le le thabilego.—Psalme 19:8-11.
1 AMOGELA KAROLO YEO JEHOFA A GO FILEGO YONA
SEO BEIBELE E SE BOLELAGO: Monna ke hlogo ya lapa.—Baefeso 5:23.
Ge e ba o le monna, Jehofa o letetše gore o sware mosadi wa gago gabotse. (1 Petro 3:7) Jehofa o mo dirile gore e be molekane wa gago, gomme o nyaka gore o mo sware ka seriti le lerato. (Genesi 2:18) O swanetše go rata mosadi wa gago go fihla bokgoleng bja gore o bee dikganyogo tša gagwe pele ga tša gago.—Baefeso 5:25-29.
Ge e ba o le mosadi, Jehofa o letetše gore o hlomphe monna wa gago ka mo go tseneletšego gomme o mo thuše go phetha karolo ya gagwe. (1 Bakorinthe 11:3; Baefeso 5:33) Thekga diphetho tša gagwe gomme o dirišane le yena ka pelo ka moka. (Bakolose 3:18) Ge o dira bjalo, o tla ba yo a kgahlišago mahlong a monna wa gago le a Jehofa.—1 Petro 3:1-6.
SEO SE KA DIRWAGO:
Botšiša molekane wa gago seo o ka se dirago gore o be mosadi goba monna yo kaone. Theetša ka kelohloko, gomme o dire seo o ka se kgonago gore o kaonefatše
O se fele pelo. Go tla le tšea nako gore le ithute go thabišana
2 TSHWENYEGA E LE RURI KA MAIKWELO A MOLEKANE WA GAGO
SEO BEIBELE E SE BOLELAGO: O swanetše go šetša dikgahlego tša molekane wa gago wa lenyalo. (Bafilipi 2:3, 4) Tšeela molekane wa gago godimo, o sa lebale gore Jehofa o nyaka gore bahlanka ba gagwe ba be “bonolo go bohle.” (2 Timotheo 2:24) “Go na le yo a bolelago a sa naganišiše bjalo ka ge eka o hlaba ka tšhoša, eupša leleme la ba bohlale le a fodiša.” Ka gona kgetha mantšu a gago gabotse. (Diema 12:18) Moya wa Jehofa o tla go thuša gore o bolele ka botho le ka lerato.—Bagalatia 5:22, 23; Bakolose 4:6.
SEO SE KA DIRWAGO:
Rapelela thušo ya gore o dule o thekgile ditho gomme o be le monagano o bulegilego ge o boledišana le molekane wa gago ka dilo tše bohlokwa
Naganišiša ka kelohloko ka seo o tlago go se bolela le kamoo o tlago go se bolela ka gona
3 EBANG NGATANA E TEE
SEO BEIBELE E SE BOLELAGO: Ge o tsena lenyalong, o ba “nama e tee” le molekane wa gago. (Mateo 19:5) Eupša le sa dutše le le batho ba babedi gomme le ka fapana ka dikgopolo. Ka gona le swanetše go ithuta go ba batee kgopolong le maikwelong. (Bafilipi 2:2) Botee bo a nyakega ge go dirwa diphetho. Beibele e re: “Maano a tiišwa ka dikeletšo.” (Diema 20:18) Dumelelang melao ya motheo ya Beibele go le hlahla ge le dira diphetho tše bohlokwa.—Diema 8:32, 33.
SEO SE KA DIRWAGO:
O se botše molekane wa gago taba e itšego le dikgopolo tša gago feela, eupša o mmotše le kamoo o ikwago ka gona
Boledišana le molekane wa gago pele o itlama ka selo se itšego
^ ser. 4 Jehofa ke leina la Modimo bjalo ka ge le utolotšwe ka Beibeleng.
Ithute ka mo go Oketšegilego
MOROKAMI
Go Atlega Ngwageng wa Mathomo wa Lenyalo
Na o sa tšwa go tsena lenyalong? Beibele e ka go thuša go matlafatša lenyalo la gago.
MOROKAMI
Banna
—Dirang Gore Malapa a Lena a be le Tšhireletšego
Lapa le ka ema gabotse ditšheleteng, eupša ya ba leo le sa šireletšegago dilong tše bohlokwa kudu.
DIPOTŠIŠO TŠA BEIBELE DI A ARABJA
Na Beibele e ka Nthuša go ba le Lapa Leo le Thabilego?
Keletšo e bohlale yeo e tšwago ka Beibeleng e šetše e thušitše banna le basadi ba dimilione go ba le lethabo ka gae.


text:
Palo 666 e Bolela Eng?
Karabo ya Beibele
Go ya ka puku ya mafelelo ka Beibeleng, leswao 666 ke palo goba leina la sebata seo se nago le dihlogo tše šupago le manaka a lesome seo se tšwago ka lewatleng. (Kutollo 13:1, 17, 18) Sebata se se emela tshepedišo ya dipolotiki ya lefase ka bophara, yeo e laolago “meloko le batho le maleme le ditšhaba ka moka.” (Kutollo 13:7) Leina 666 le bontšha gore tshepedišo ya dipolotiki e paletšwe o šoro mahlong a Modimo. Se se bjalo bjang?
Ga se leswao feela. Maina ao a newago ke Modimo a na le seo a se bolelago. Ka mohlala, Modimo o neile motho yo mongwe leina la Aborama leo le bolelago gore “Tate o Phagame (Godišitšwe),” ge Modimo a be a holofetša go dira Aborahama “Tatago lešaba la ditšhaba,” o ile a mo nea leina Aborahama leo le bolelago “Tatago Mašaba.” (Genesi 17:5, mongwalo wa tlase wa Reference Bible) Ka mo go swanago, Modimo o bitša sebata ka palo 666 e le seka sa go hlalosa dika tša sona.
Palo tshela e emela go se phethagale. Ka Beibeleng, gantši dipalo di dirišitšwe e le maswao. Gantši palo šupa e emela selo se se feletšego goba se se phethagetšego. Ka ge palo šupa gantši e emela go felelela, gona palo tshela e emela selo seo se sa felelago goba seo se sa phethagalago mahlong a Modimo gomme e ka tswalanywa le manaba a Modimo.—1 Dikoronika 20:6; Daniele 3:1.
Palo tshela e bušeleditšwe gararo e le go gatelela. Ka dinako tše dingwe Beibele e gatelela taba ka go e bolela ka makga a mararo. (Kutollo 4:8; 8:13) Ka gona, leina 666 le gatelela gore Modimo o lebelela tshepedišo ya batho ya dipolotiki e le e paletšwego o šoro. E palelwa ke go tliša khutšo le polokego ya sa ruri, e lego dilo tšeo feela di ka tlišwago ke Mmušo wa Modimo.
Leswao la sebata
Beibele e re batho ba amogela “leswao la sebata” ka gobane ba se latela “ka go tlabega,” go fihla bokgoleng bja go se rapela. (Kutollo 13:3, 4; 16:2) Ba dira se ka go rapela dinaga tša bona, leswao la yona goba matla a yona a tša bohlabani. Go etša ge The Encyclopedia of Religion e bolela: “Botšhaba bo fetogile sebopego se bohlokwa sa bodumedi sa mehleng yeno.” *
Leswao la sebata le beilwe bjang letsogong la le letona la motho goba phatleng? (Kutollo 13:16) Ge Modimo a be a nea setšhaba sa gagwe sa Isiraele ditaelo, o itše: ‘Di tlemeleleng bjalo ka seka diatleng tša lena gomme di be bjalo ka mphapahlogo diphatleng tša lena.’ (Doiteronomio 11:18) Se se be se sa bolele gore Baisiraele ba swanetše go dira seka diatleng le diphatleng tša bona ka tsela ya kgonthe, eupša se be se bolela gore seo Modimo a se bolelago se tla hlahla mediro le menagano ya bona. Ka mo go swanago, go e na le gore 666 e be selo sa kgonthe bjalo ka tattoo, leswao la sebata le swantšhetša bao ba dumelelago tshepedišo ya dipolotiki gore e laole maphelo a bona. Bao ba nago le leswao la sebata ba kgahlanong le Modimo.—Kutollo 14:9, 10; 19:19-21.
^ ser. 8 Bona gape le Nationalism in a Global Era, letlakala 134 le Nationalism and the Mind: Essays on Modern Culture, letlakala 94.
Ithute ka mo go Oketšegilego
MOROKAMI
Na o Swanetše go Boifa Bofelo bja Lefase?
O ka makatšwa ke seo ge e le gabotse Beibele e se bolelago ka bofelo bja lefase.


text:
GO KLEIMA DITSHENYAGELO TŠA KALAFO (Tlaleletšo ya Sekoloto sa Motšhelo wa Ditshenyagelo tša Kalafi)
Na ke eng?
Tlaleletšo ya Sekoloto sa Motšhelo wa Ditefelo tša Sekimi sa tša Kalafo (gape e tsebega bjalo ka AMTC) ke phokoletšo ya tšhelete yeo e fokotšago palo ya motšhelo yeo motho a swanetšego go e lefela. Phokoletšo ye ga e lefelwe gomme e ka se fetišetšwe ngwageng o latelago wa kelo. E šoma mengwageng ya kelo ya go thoma ka goba ka morago ga 1 Matšhe 2014 (go tloga ka ngwaga wa 2015 wa kelo) gape e tlhakantšhwa kgatlhanong le ditshenyagelo tše amegago (khwalifayago) tša tšhelete ya go tšwa ka potleng tša kalafo. Ke phokoletšo ya go fiwa go tlaleletša sekoloto sa motšhelo wa kalafo(MTC).
Na ke eng se amegago (khwalifayago) bjalo ka ditshenyagelo tša go tšwa ka potleng tša kalafo?
Tše ke dipalo tša ditšhelete tše di lefetšwego gomme tša utullwago ka ngwaga wa kelo mabapi le wena goba moholegi o mongwe le o mongwe, gape di akaretša:
- Ditirelo tše di dirilwego le dikalafi tše di abelwago ke ngaka ya kalafo e ngwadišitšwego, ngaka ya meno, ngaka ya mahlo, ngaka ya go alafa ka mokgwa wa homopate, ngaka ya go alafa ka mokgwa wa tlhago (naturopath), ngaka ya go šoma ka tiišo ya mešifa le marapo (osteopath) , ngaka ya go šoma ka mešunkwane, ngaka ya tšhidullo ya mmele, ngaka ya go šoma ka malwetši a mokokotlo (chiropractor) goba ngaka ya go šoma ka mešifa le marapo (orthopaedist);
- Go robatšwa bookelong bjo bo ngwadišitšwego goba legae la booki;
- Go okelwa ka gae ke mooki wa go ngwadišwa, mmelegiši goba mothuša mooki, go akaretša ge kalafi e filwe ke agente enngwe le enngwe ya booki;
- Dikalafi tše di ngwaletšwego ke ngaka ya setsebi e ngwadišitšwego gomme di tšewa khemiseng;
- Ditshenyagelo tša kalafi tše di tšweletšego gomme di lefeletšwe ka ntle ga Afrika Borwa tše di swanago le ditshenyagelo tša mo godimo;
- Ditshenyagelo tše di ngwaletšwego ke Komišinare ka baka la kgobalo mmeleng goba go se itekanele mmeleng.
Na moholegi ke mang?
Moholegi ke:
- Molekane
- Ngwana le ngwana wa molekane (mohlala: morwa, morwedi, ngwana wa mošimane yo a tlilego ka lenyalo, ngwana wa mosetsana yo a tlilego ka lenyalo, ngwana wa go tšewa semolao a godišwa):
- Motho yo a bego a phela ka nako ya karolo ya ngwaga wa kelo, yoo ka letšatši la mafelelo la ngwaga wa kelo a bego:
- A sa nyalwa gomme o be a ka se nyalwe, ge mohlomongwe a phetše, o be a:
- Na le mengwaga ya go feta 18
- A feta mengwaga e 21 gomme o be a tloga a itshephile tlhokomelo goba ga nnyane a itshephile kholego ya tlhokomelo ya motho o mongwe gomme a se na maikarabaelo a go lefela motšhelo o tlwaelegilego ka ngwaga woo.
- A feta mengwaga e 26 gomme a tloga a itshephile tlhokomelo goba ga nnyane a itshephile karolo ya tlhokomelo ya motho o mongwe gomme ga a na maikarabaelo a go lefela motšhelo o tlwaelegilego wa ngwaga gomme e be e le moithuti wa sekolo lekaleng la thuto la setšhaba; goba
- Go ngwana yo mongwe le yo mongwe, yo a paledišitšwego ke go se itekanele mmeleng go ka kgona go itlhokomela gomme o be a tloga a itshephile go tlhokomelwa goba ga nnyane a itshephile kholego ya tlhokomelo ya motho o mongwe gomme a se na maikarabelo a go lefela motšhelo o tlwaelegilego wa ngwaga woo.
- Leloko le lengwe la motho wa lelapa yo a nago le maikarabelo a tlhokomelo ya lapa le thekgo (mohlala: mma, tate, mmatswale, ratswale, buti, sesi, rakgolo, koko le ditlogolo)
- Motho yo mongwe yo a tsebjwago bjalo ka moholegi wa motho yoo go ya ka melao ya sekimi sa tša kalafo goba tšhelete.
Tlhakantšho ya Tlaleletšo ya Sekoloto sa Motšhelo wa Ditshenyagelo tša Kalafo
AMTC e ya le mengwaga ya molefela motšhelo le ge eba molefela motšhelo, molekane, goba yo mongwe wa baholegi ba bagwe ga ba itekanela mmeleng
.
- Motho yo a nago le mengwaga ye 65 goba go feta a ka kleima AMTC e latelago:
Ditshenyagelo tša kalafi tše swanetšego tša go lefelwa ka ngwaga wa kelo, tša palo ya –
- 33,3% ya ditefelo tše lefetšwego tša sekimi sa tša kalafo goba ditšhelete tša dinaga tša ka ntle tše swanetšego ka ge di feta palo ya MTC ga raro yeo motho a swanetšego go e hwetša; gape le
- 33,3% ditshenyagelo tša kalafo tše di swanetšego tše di lefetšwego (ka ditshenyagelo tša go tšwa ka potleng)
2. Motho yo a, goba yo molekane goba ngwana wa gagwe a sa itekanela mmeleng, a ka kleima AMTC e latelago:
Ditshenyagelo tša kalafi tše lefetšwego ka ngwaga wa kelo, tša palo ya –
- 33,3% ya tšhelete e lefetšwego go sekimi sa kalafo goba tšhelete ya dinaga tša ka ntle e swanetšego ka ge e feta palo ya tšhelete ya MTC ga raro yeo motho yoo a swanetšego go e hwetša; gape le
- 33,3% ya ditshenyagelo tša kalafo e swanetšego (ka ditshenyagelo tša go tšwa ka potleng).
3. Batho ba bangwe ka moka bao ba sa akaretšwago mo magorong a mabedi ka godimo, ba ka kleima di AMTC tše latelago:
25% ya palo yeo palomoka ya tšhelete e filwego mo tlase e feta 7,5% ya letseno la go lefišwa motšhelo (go sa akaretšwe dikholego tša palomoka ya tšhelete ya go rola modiro, dikholego tša go ntšha tšhelete ya palomoka ya tšhelete ya go rola modiro, le dikholego tša go rola modiro pele ga nako ya go rola modiro) pele o ka hlokomelana le AMTC ye:
(i) Dikabelo ka moka tše di dirilwego ke molefela motšhelo go sekimi se se ngwadišitšwego sa tša kalafo (mabapi le molefelamotšhelo, molekane wa gagwe goba moholegi o mongwe le o mongwe) yo a fetago MTC gane; le
(ii) Ditshenyagelo tša kalafi tše swanetšego (go akaretša ditshenyagelo tša go se itekanele mmeleng ke gore, g o palelwa ke go sepela) tše di lefetšwego ke molefela motšhelo gomme di sa utullwa go tšwa go sekimi sa tša kalafo bakeng sa molefela motšhelo, molekane wa gagwe goba ngwana goba moholegi o mongwe le o mongwe.
Na o nyaka thušo?
- Letšetša SARS Contact Centre go 0800 00 SARS (7277)
- Etela lekala la kgauswi la SARS.


text:
PHAFOGA! No. 2 2017 | Beibele e Re’ng ka Dilo Tšeo di Nago le Boloi?
Lehono dimubi le mananeo a thelebišene gantši di bontšha dilo tšeo di nago le boloi le di-vampire.
O nagana’ng? Na e no ba boithabišo bjo bo sego kotsi goba na bo kotsi?
Makasine wo wa Phafoga! o hlalosa lebaka leo ka lona batho ba kgahlwago ke dilo tšeo di nago le boloi le seo Beibele e se bolelago ka tšona.
TABA YA LETLAKALA LA KA NTLE
Na o Kgahlwa ke Dilo Tšeo di Nago le Boloi?
Baloi, di-vampire, go laolwa ke batemona le dipoko ke tše dingwe tša dilo tšeo di nago le boloi tšeo batho ba di ratago. Ba kgahlwa ke eng?
TABA YA LETLAKALA LA KA NTLE
Beibele e Re’ng ka go Dirišana le Meoya e Mebe?
Le ge batho ba bantši ba sa tshepe gore maleatlana le boloi di gona, Beibele e tiišitše. Ke eng seo Mangwalo a se bolelago ka taba ye, le gona ka baka la’ng?
NA DI HLAMILWE?
Mokgwa wa Nose wa go Kotama
Ke eng seo se dirago gore mokgwa wo e be wo o ka latelwago ge go hlangwa motšhene wa go laola diroboto tša go fofa?
THUŠO BAKENG SA LAPA
Ge Motswadi a Hlokofala
Go hlokofalelwa ke motswadi go bohloko kudu. Ke eng seo se ka thušago bafsa go lebeletšana le maikwelo ao a bago gona ka morago?
Ge Bana ba Nyamile ka Baka la go Hwelwa
Beibele e thušitše bjang bafsa ba bararo go lebeletšana le go hwelwa ke setho sa lapa?
DINAGA LE BATHO
Go Etela Sepania
Sepania ke naga ya dilo tšeo di fapafapanego—tseleng yeo e bogegago ka yona le batho ba yona. Sepania e tšweletša se sengwe sa dijo tšeo di tsebjago kudu go feta naga le ge e le efe lefaseng.
PONO YA BEIBELE
Sefapano
Batho ba bantši ba tšea sefapano e le leswao la Bokriste. Na Jesu o hwetše sefapanong? Na barutiwa ba Jesu ba be ba diriša sefapano borapeding bja bona?
Na o ka Rata go Kwešiša Beibele?
Ithute ka dilo tšeo di nyakegago le tšeo di sa nyakegego e le gore o kwešiše molaetša wa yona.
Dihlogo tše Dingwe tša Inthaneteng
Nka Dira Eng ge Eba ke Welwa ke Dilo tše Bohloko?
Bafsa ba bolela seo se ilego sa ba thuša go lebeletšana le mathata.
Na Batemona ba Gona e le ka Kgonthe?
Batemona ke’ng? Ba tšwa kae?


text:
LETLAKALA LA GO ITEKOLA
Go Katanela go se Lewe ke Bodutu
Letlakala la go ngwalela ditaba tša motho ka noši go go thuša go thoma goba go tsošološa segwera.
Tše di Oketšegilego go tšwa Dihlogong tše
Go Bea Dinepe Inthaneteng le Botumo bja Gago
Ithute kamoo o ka bago šedi gore o se ke wa wela kotsing ka go bea dinepe Inthaneteng.
Ge Motswadi wa Gago a Babja
Letlakala le la go itekola le ka go thuša gore o hlokomele motswadi wa gago e bile o itlhokomele.
Go Lekalekanya Boithabišo le Boikarabelo
Na o motho wa go tsenya maswika pele goba wa go tšhela santa pele?


text:
KGAOLO YA BOHLANO
Topollo ke Mpho e Kgolo Kudu Yeo re e Neilwego ke Modimo
1, 2. (a) Ke’ng seo se dirago gore mpho e be e bohlokwa go wena? (b) Ke ka baka la’ng topollo e le mpho e kgolo kudu yeo re e neilwego ke Modimo?
KE MPHO efe e kgahlišago kudu yeo o kilego wa e hwetša? Ga se gore mpho e swanetše go tura e le gore e be e bohlokwa go wena. Ge mpho e go thabiša, goba e le selo seo o tlogago o se hloka, o a e leboga.
2 Go dimpho ka moka tšeo Modimo a re filego tšona, go na le mpho e tee yeo re e hlokago go feta selo le ge e le sefe. Ke mpho e kgolo kudu yeo Modimo a e filego batho. Kgaolong ye re tlo ithuta gore Jehofa o rometše Morwa wa gagwe e lego Jesu Kriste lefaseng e le gore re tle re hwetše bophelo bjo bo sa felego. (Bala Mateo 20:28.) Ka go romela Jesu mo lefaseng go tlo re lopolla, Jehofa o bontšhitše gore o tloga a re rata.
TOPOLLO KE ENG?
3. Ke ka baka la’ng batho ba ehwa?
3 Topollo ke tsela ya Jehofa ya go lokolla batho sebeng le lehung. (Baefeso 1:7) E le gore re kwešiše gore ke ka baka la eng re be re nyaka topollo, re swanetše go tseba seo se diregilego mengwaga e dikete e fetilego serapeng sa Edene. Batswadi ba rena ba pele e lego Adama le Efa ba ile ba dira sebe. Ka ge ba dirile sebe, ba ile ba hwa. Le rena re a hwa ka ge ba re fetišeditše sebe seo.—Bala Tlhaloso 9.
4. Adama e be e le mang, gona o be a na le eng?
4 Ge Jehofa a be a bopa motho wa pele e lego Adama, O ile a mo fa selo sa bohlokwa kudu. O ile a mo fa bophelo bjo bo phethagetšego. Adama o be a na le monagano o phethagetšego le mmele o phethagetšego. Le ka mohla o be a ka se babje, a ka se tšofale e bile a ka se hwe. Ka ge a bopilwe ke Jehofa, go be go swana le gore Jehofa ke tatagwe. (Luka 3:38) Jehofa o be a bolela le yena gantši. Modimo o ile a hlalosetša Adama ka mo go kwagalago seo a bego a se letetše go yena a ba a mo fa mošomo o thabišago.
5. Beibele e ra go re’ng ge e re Adama o be a bopilwe ka ‘seswantšho sa Modimo’?
5 Adama o be a bopilwe ka ‘seswantšho sa Modimo.’ (Genesi 1:27) Jehofa o ile a mo fa dika tša go swana le tša Gagwe, go akaretša lerato, bohlale, toka le matla. O ile a fa Adama tokologo ya boikgethelo. Adama e be e se roboto. Modimo o be a mmopile ka tsela yeo a bego a tla kgona go ikgethela go dira se se nepagetšego goba se se fošagetšego. Ge nkabe Adama a kgethile go kwa Modimo, nkabe a ile a phela ka mo go sa felego Paradeiseng.
6. Ge Adama a be a sa kwe Modimo, o ile a lahlegelwa ke’ng? Se se re kgoma bjang?
6 Ge Adama a be a sa kwe Modimo gomme a ahlolelwa lehu, o ile a hwetša kotlo e kgolo kudu. O ile a lahlegelwa ke segwera sa gagwe se se kgethegilego le Jehofa, bophelo bjo bo phethagetšego le legae la gagwe la Paradeise. (Genesi 3:17-19) Adama le Efa ba ile ba kgetha go se kwe Modimo, ka gona go be go fedile ka bona. Ka baka la seo Adama a se dirilego, “sebe se tsene lefaseng gomme lehu la tsena ka sebe, ka go re’alo lehu le aparetše batho bohle gobane bohle ba dirile sebe.” (Baroma 5:12) Ge Adama a be a dira sebe, o ‘ithekišitše’ bokgobeng a ba a rekiša le rena gore re be le sebe gomme re hwe. (Baroma 7:14) Na go na le seo se ka re lokollago bokgobeng bjoo? Ee, se gona.
7, 8. Topollo ke’ng?
7 Topollo ke’ng? Topollo ge e le gabotse e akaretša dilo tše pedi. Sa pele, topollo ke tefo yeo e lefiwago go lokolla motho goba go rekolla selo se itšego. Sa bobedi, topollo ke tefo yeo e lefelelago selo se itšego.
8 Go be go se na motho yo a ka lefelelago tshenyo e kgolo yeo Adama a e bakilego ge a be a dira sebe le go re tlišetša lehu. Eupša Jehofa o ile a bula tsela ya go re lokolla sebeng le lehung. Anke re ahlaahleng kamoo topollo e lefiwago ka gona le kamoo e ka re holago ka gona.
KAMOO JEHOFA A NEILEGO TOPOLLO KA GONA
9. Topollo e be e swanetše go lefiwa bjang?
9 Ga go le o tee wa rena yo a bego a ka tsoga a lefile topollo ya bophelo bjo bo phethagetšego bjoo Adama a bo lahlilego. Ka baka la’ng? Ka gobane ka moka ga rena ga se ra phethagala. (Psalme 49:7, 8) Go be go nyakega motho yo mongwe yo a phethagetšego gore a lefe topollo yeo. Ke ka baka leo e bitšwago “topollo e lekanago.” (1 Timotheo 2:6) Topollo yeo e be e swanetše go lefiwa ka bophelo bjo bo lekanago tlwaa le bjo Adama a bo lahlilego.
10. Jehofa o ile a nea bjang topollo?
10 Jehofa o ile a nea bjang topollo? O ile a romela Morwa wa gagwe yo bohlokwahlokwa lefaseng. Morwa yo, e lego Jesu, o mmopile pele a bopa dilo ka moka. (1 Johane 4:9, 10) Jesu o ile a ithaopela go tlogela Tatagwe le bophelo bja legodimong. (Bafilipi 2:7) Jehofa o ile a fetišetša bophelo bja Jesu ka popelong ya Maria, gomme Jesu a belegwa e le motho yo a phethagetšego, a se na sebe.
11. Go kgonega bjang gore motho o tee a lefe topollo bakeng sa batho ka moka?
11 Ka ge motho wa pele e lego Adama a se a kwa Jehofa, o ile a dira gore batho ka moka ba lahlegelwe ke bophelo bjo bo phethagetšego. Na go be go ka ba le motho yo mongwe yo a ka tlošago lehu baneng ka moka ba Adama? Ee. (Bala Baroma 5:19.) Jesu, yo a sa kago a dira sebe, o ile a nea bophelo bja gagwe bjo bo phethagetšego e le topollo. (1 Bakorinthe 15:45) Bophelo bja gagwe bjo bo phethagetšego bo be bo tla dirišwa go tloša lehu baneng ka moka ba Adama.
12. Ke ka baka la’ng Jesu a ile a swanelwa ke go tlaišega kudu?
12 Beibele e hlalosa kamoo Jesu a ilego a tlaišega ka gona pele a ka hwa. O ile a bethwa gasehlogo, a kokotelwa koteng ya tlhokofatšo, gomme a tlogelwa moo gore a hwe gabohloko. (Johane 19:1, 16-18, 30) Ke ka baka la’ng Jesu a ile a swanelwa ke go tlaišega ka tsela ye? Ke ka gobane Sathane o be a boletše gore ga go na motho yo a ka botegelago Modimo ge e ba a ka lekwa o šoro. Jesu o ile a bontšha gore motho yo a phethagetšego a ka botegela Modimo le ge a ka tlaišega o šoro. Nagana kamoo Jehofa a ilego a ikgantšha ka Jesu ka gona!
13. Topollo e ile ya lefiwa bjang?
13 Topollo e ile ya lefiwa bjang? Jesu o ile a nea Tatagwe mohola wa bophelo bja gagwe. Ka ngwaga wa 33, ka Nisani 14 khalentareng ya Sejuda, Jehofa o ile a dumelela manaba a Jesu gore a mmolaye. (Baheberu 10:10) Ka morago ga matšatši a mararo, Jehofa o ile a tsoša Jesu, e sego e le motho wa nama eupša e le sebopiwa sa moya. Ka morago, ge Jesu a boetše go Tatagwe legodimong, o ile a mo nea mohola wa bophelo bja gagwe bjo bo phethagetšego gore a re lopolle. (Baheberu 9:24) Ka ge ga bjale topollo e lefilwe, re na le sebaka sa go lokollwa sebeng le lehung.
KAMOO O KA HOLWAGO KE TOPOLLO
14, 15. Re swanetše go dira’ng gore Jehofa a re lebalele dibe tša rena?
14 Re šetše re holwa ke mpho ye e kgolo kudu ya Modimo. Anke re boneng kamoo re holegago ka gona gona bjale le kamoo re tla holegago ka gona nakong e tlago.
15 Re kgona go lebalelwa dibe. Ga go bonolo go dira se se lokilego ka dinako tšohle. Re dira diphošo, e bile ka dinako tše dingwe re bolela dilo tše di fošagetšego le go di dira. (Bakolose 1:13, 14) Re ka lebalelwa bjang? Re swanetše go itshola go tšwa pelong ka seo re se dirilego gomme ka boikokobetšo re kgopele Jehofa gore a re lebalele. Ge re dirile bjalo, re ka kgodišega gore dibe tša rena di lebaletšwe.
16. Re swanetše go dira’ng gore re be le letswalo le lebotse?
16 Re ka ba le letswalo le lebotse. Ge e ba letswalo la rena le re botša gore re dirile selo se se fošagetšego, re ikwa re le molato, mohlomongwe re nagana gore re ka se lebalelwe e bile re ikwa re se na mohola. Eupša ga go hlokagale gore re nolege moko. Ge e ba re kgopela Jehofa gore a re lebalele dibe tša rena, re ka kgodišega gore o tla re kwa gomme a re lebalela. (Baheberu 9:13, 14) Jehofa o nyaka gore re mmotše mathata a rena ka moka le mafokodi a rena. (Baheberu 4:14-16) Mafelelong, re tla ba le khutšo le Modimo.
17. Ke ditšhegofatšo dife tšeo re ka di hwetšago ka ge Jesu a re hwetše?
17 Re na le kholofelo ya go tlo phela ka mo go sa felego. Beibele e re: “Moputso woo sebe se o lefago ke lehu, eupša mpho yeo Modimo a e neago ke bophelo bjo bo sa felego ka Kriste Jesu Morena wa rena.” (Baroma 6:23) Ka ge Jesu a re hwetše, re ka phela ka mo go sa felego gomme ra thabela bophelo bjo bo phethagetšego. (Kutollo 21:3, 4) Eupša re swanetše go dira’ng gore re hwetše ditšhegofatšo tšeo?
NA O TLA BONTŠHA TUMELO SEHLABELONG SA TOPOLLO?
18. Re tseba bjang gore Jehofa o a re rata?
18 Nagana kamoo o thabago ka gona ge motho yo mongwe a go fa mpho e botse. Go dimpho ka moka tšeo Jehofa a re filego tšona, topollo ke mpho e bohlokwa kudu, gomme re swanetše go mo leboga go tšwa pelong ka ge a re file yona. Johane 3:16 e re botša gore: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši.” Ee, Jehofa o re rata kudu moo a re filego Morwa wa gagwe yo bohlokwahlokwa e lego Jesu. E bile re a tseba gore Jesu le yena o a re rata ka gobane o ile a re hwela ka go rata. (Johane 15:13) Mpho ya topollo e swanetše go go kgodiša gore Jehofa le Jesu ba tloga ba go rata.
19, 20. (a) O ka ba mogwera wa Jehofa bjang? (b) O ka bontšha bjang gore o na le tumelo sehlabelong sa Jesu sa topollo?
19 Ka ge ga bjale o ithutile ka lerato le legolo leo Modimo a re bontšhitšego lona, o ka ba mogwera wa gagwe bjang? Ga go bonolo go rata motho yo o sa mo tsebego. Johane 17:3 e re re ka tseba Jehofa. Ge o dutše o ithuta ka yena, o tla mo rata le go feta, o tla nyaka go mo thabiša gomme wa ba mogwera wa gagwe. Ka gona tšwela pele o ithuta ka Jehofa ka go bala Beibele.
20 Bontšha tumelo sehlabelong sa Jesu sa topollo. Beibele e re “yo a dumelago go Morwa o na le bophelo bjo bo sa felego.” (Johane 3:36) Go bolela’ng go bontšha tumelo? Go bolela go dira seo Jesu a re rutilego gore re se dire. (Johane 13:15) Ga se gwa lekana go no bolela gore re dumela go Jesu. E le gore re holwe ke topollo, re swanetše go dira se sengwe ka tumelo ya rena. Go Jakobo 2:26, re bala gore: “Tumelo ka ntle le mediro e hwile.”
21, 22. (a) Ke ka baka la’ng re swanetše go ba gona Segopotšong sa lehu la Kriste ngwaga le ngwaga? (b) Re tlo ahlaahla’ng go Kgaolo 6 le 7?
21 Eba Gona Segopotšong sa lehu la Kriste. Bošegong bja pele ga ge Jesu a ka hwa, o ile a re ruta gore re swanetše go gopola lehu la gagwe. Re dira se ngwaga le ngwaga, gomme tiragalo ye e bitšwa Segopotšo goba “Selalelo sa Morena.” (1 Bakorinthe 11:20; Mateo 26:26-28) Jesu o nyaka gore re gopole gore o re neile bophelo bja gagwe bjo bo phethagetšego e le topollo. O itše: “Dulang le dira se e le go nkgopola.” (Bala Luka 22:19.) Ge o eba gona Segopotšong, o bontšha gore o gopola topollo le lerato le legolo leo Jehofa le Jesu ba re bontšhago lona.
22 Topollo ke mpho e kgolo kudu go feta dimpho ka moka tšeo Modimo a re neilego tšona. (2 Bakorinthe 9:14, 15) Le gona mpho ye e bohlokwahlokwa e tla thuša batho ba dimilione bao ba šetšego ba hwile. Kgaolo 6 le 7 di tla hlalosa kamoo seo se ka kgonegago ka gona.
Ithute ka mo go Oketšegilego
BATAMELA KGAUFSI LE JEHOFA
Jehofa o Lokišetša “Topollo Bakeng sa go Lopolla ba Bantši”
Thuto e bonolo eupša e le e kwagalago e ka go thuša go batamela kgaufsi le Modimo.


text:
KGAOLO YA BOTSHELELA
Re ya Kae ge re Ehwa?
1-3. Batho ba botšiša dipotšišo tša mohuta ofe ka lehu, gona dikereke tše dingwe di araba dipotšišo tšeo bjang?
BEIBELE e re holofetša gore ka letšatši le lengwe “lehu le ka se hlwe le sa ba gona.” (Kutollo 21:4) Go Kgaolo 5, re ithutile gore sehlabelo sa Jesu sa topollo ke sona se dirago gore re kgone go tlo hwetša bophelo bjo bo sa felego. Eupša gona bjale batho ba sa hwa. (Mmoledi 9:5) Ka baka leo, e nngwe ya dipotšišo tša bohlokwa tšeo re ipotšišago tšona ke gore: Go direga eng ka rena ge re ehwa?
2 Gantši re nyaka go tseba karabo ya potšišo yeo ge motho yo re mo ratago a hwile. Re ka ipotšiša gore: ‘O ile kae? Na o a re bona? Na a ka kgona go re thuša? Na re tla tsoga re mmone gape?’
3 Dikereke di araba dipotšišo tšeo ka ditsela tše di sa swanego. Tše dingwe di ruta gore ge e ba o lokile, ge o ehwa o ya legodimong, gomme ge e ba o le motho yo mobe, o yo swa diheleng. Dikereke tše dingwe di re ge o ehwa o fetoga sebopiwa sa moya gomme wa phela le ba geno bao ba šetšego ba hwile. Tše dingwe tšona di re ge o hwile gomme Modimo a feditše go go ahlola, o tlo tswalwa gape, goba wa belegwa gape ka mmele o mongwe, mohlomongwe o le motho yo mongwe goba gaešita le phoofolo.
4. Ke thuto efe e kgolo yeo dikereke di e rutago ka lehu?
4 Go bonagala dikereke di ruta dilo tše di sa swanego. Eupša mo e ka bago ka moka ga tšona di ruta thuto e tee e kgolo. Di ruta gore ge motho a ehwa, selo se itšego go yena se tšwela pele se phela. Na thuto yeo ke therešo?
RE YA KAE GE RE EHWA?
5, 6. Go direga’ng ka rena ge re ehwa?
5 Jehofa o tseba seo se diregago go rena ge re ehwa, gomme o re boditše gore ge motho a ehwa, o kgaotša go phela. Ge motho a sa phele, o hwile. Ka gona ge motho a ehwa, ga a sa kwa selo e bile ga a sa gopola selo, ga a tšwele pele a phela kaekae. * Ge re hwile, ga re bone selo, ga re kwe selo e bile ga re nagane selo.
6 Kgoši Solomone o ngwadile gore “bahu ga ba tsebe selo le gatee.” Bahu ga ba sa kgona go rata motho goba go mo hloya, e bile kua ‘Bodulabahu ga go na modiro le ge e le maano goba tsebo.’ (Bala Mmoledi 9:5, 6, 10.) Le gona Beibele go Psalme 146:4 e re botša gore ge motho a hwile, “menagano ya gagwe” e a hwa.
SEO JESU A SE BOLETŠEGO KA LEHU
7. Jesu o boletše’ng ka lehu?
7 Ge mogwera wa gagwe yo mogolo e lego Latsaro a be a hwile, Jesu o ile a botša barutiwa ba gagwe gore: “Latsaro mogwera wa rena o robetše.” Eupša Jesu o be a sa bolele gore Latsaro o robetše borokong. Jesu o ile a tšwela pele ka gore: “Latsaro o hwile.” (Johane 11:11-14) Ka gona Jesu o ile a swantšha lehu le boroko. Ga se a bolela gore Latsaro o legodimong goba gore o na le ba gabo bao le bona ba hwilego. Le gona ga se a bolela gore Latsaro o a swa diheleng goba gore o belegwe gape e le motho yo mongwe goba phoofolo. Go e na le moo, go be go le bjalo ka ge eka Latsaro o robetše. Ditemana tše dingwe tša Beibele di swantšha lehu le boroko bjo bogolo. Beibele e re ge Stefano a be a bolawa o ile “a robala lehung.” (Ditiro 7:60) Moapostola Paulo le yena o ngwadile gore Bakriste ba bangwe ba “robetše lehung.”—1 Bakorinthe 15:6.
8. Re tseba bjang gore Modimo o be a sa bopela batho gore ba feleletše ba hwile?
8 Na Modimo o be a bopile Adama le Efa gore ba tle ba feleletše ba hwile? Aowa! Jehofa o be a ba bopetše gore ba phele ka mo go sa felego e bile ba sa babje. Ge Jehofa a be a ba bopa, o ile a tsenya ka go bona kganyogo ya go nyaka go phela ka mo go sa felego. (Mmoledi 3:11) Ga go na motswadi yo a ratago go bona bana ba gagwe ba tšofala le go hwa. Jehofa le yena o ikwa bjalo ka rena. Eupša ge e ba Modimo a re bopetše go phela ka mo sa felego, ke ka baka la’ng re ehwa?
KE KA BAKA LA ENG RE EHWA?
9. Ke ka baka la’ng taelo yeo Jehofa a bego a e neile Adama le Efa go be go se thata go e latela?
9 Serapeng sa kua Edene, Jehofa o ile a botša Adama gore: ‘Le ka ja la ba la kgotsofala ka se se tšwago sehlareng se sengwe le se sengwe sa mo serapeng. Eupša ge e le sehlare sa go tseba botse le bobe le se ke la ja tša sona, gobane mohlang le ka jago tša sona le tla hwa lehu.’ (Genesi 2:9, 16, 17) Go be go se thata go latela taelo yeo e kwagalago, le gona Jehofa o be a na le tshwanelo ya go botša Adama le Efa se se nepagetšego le se se fošagetšego. Ka go kwa Jehofa, ba be ba tla bontšha gore ba hlompha matla a gagwe a bolaodi. E bile ba be ba tla bontšha gore ba leboga kudu dilo ka moka tšeo a ba neilego tšona.
10, 11. (a) Sathane o ile a fora Adama le Efa bjang? (b) Ke ka baka la’ng Adama le Efa ba be ba se na lebaka le le kwagalago la go dira seo ba se dirilego?
10 Ka maswabi, Adama le Efa ba ile ba kgetha go se kwe Jehofa. Sathane o ile a re go Efa: “A ke therešo gore Modimo o itše le se ke la ja tše di tšwago sehlareng se sengwe le se sengwe sa mo serapeng?” Efa a araba ka gore: “Dienywa tša dihlare tša mo serapeng re ka di ja. Eupša ge e le mabapi le go ja dienywa tša sehlare seo se lego gare ga serapa, Modimo o itše: ‘Le se ke la ja tša sona, le se ke la se kgwatha le gatee e le gore le se ke la hwa.’”
11 Ke moka Sathane a re: “Le ka se hwe lehu. Gobane Modimo o tseba gore ka lona letšatši leo le tlago go ja tša sona, mahlo a lena a tla bulega gomme la swana le Modimo, la tseba botse le bobe.” (Genesi 3:4-6) Sathane o be a nyaka gore Efa a nagane gore a ka itirela phetho magareng ga se se nepagetšego le se se fošagetšego. Ka nako e swanago, o ile a botša Efa maaka ka seo se bego se tla mo diragalela ge a ka se kwe Modimo. Sathane o ile a botša Efa gore a ka se hwe, ka baka leo Efa o ile a ja seenywa seo ke moka a nea le monna wa gagwe e lego Adama. Adama le Efa ba be ba tseba gore Jehofa o ba boditše gore ba se ke ba ja seenywa seo. Ge ba be ba se ja, ba ile ba bontšha gore ba kgetha go se kwe taelo ya Modimo e lerato le e kwagalago. Ka go ja seenywa seo, ba ile ba bontšha gore ga ba hlomphe Tatago bona yo lerato wa legodimong. Ruri ba be ba se na lebaka le le kwagalago la go dira seo ba se dirilego!
12. Ke ka baka la’ng go nyamiša gore Adama le Efa ga se ba kwa Jehofa?
12 Ruri go a nyamiša gore batswadi ba rena ba mathomo ga se ba ka ba hlompha Mmopi wa bona! Wena o be o tla ikwa bjang o godišitše ngwana gomme ka morago a fetoga lerabele gomme a dira se se fapanego le seo o mo laetšego gore a se dire? Na o be o ka se kwe bohloko?
13. Jehofa o be a e ra go re’ng ge a be a re “o tla boela leroleng”?
13 Ka baka la go se kwe, Adama le Efa ba ile ba lahlegelwa ke sebaka sa go phela ka mo go sa felego. Jehofa o ile a botša Adama gore: “Gobane o lerole gomme o tla boela leroleng.” (Bala Genesi 3:19.) Seo se be se bolela gore Adama o be a tla boela mmung, gwa ba bjalo ka ge eka ga se a ka a bopša. (Genesi 2:7) Ka morago ga gore Adama a dire sebe, o ile a hwa gomme a se sa ba gona.
14. Ke ka baka la’ng re ehwa?
14 Ge nkabe Adama le Efa ba ile ba kwa Modimo, nkabe ba sa phela lehono. Eupša ka go se mo kwe, ba ile ba dira sebe, gomme ba feleletša ba hwile. Sebe se swana le bolwetši bjo kotsi bjoo re bo fetišeditšwego ke batswadi ba rena ba mathomo. Ka moka ga rena re belegwa re le badiradibe, ke ka baka leo re hwago. (Baroma 5:12) Eupša Modimo o be a sa nyake gore go be bjalo. Modimo o be a sa nyake gore batho ba hwe, e bile Beibele e bitša lehu gore ke “lenaba.”
GO TSEBA THEREŠO GO A RE THUŠA
15. Go tseba seo se diregago ka rena ge re ehwa go re thuša bjang?
15 Go tseba seo se diregago go rena ge re ehwa go re lokolla dikgopolong tše dintši tša maaka. Beibele e re ruta gore bahu ga ba kwe bohloko goba go nyama. Re ka se kgone go bolela le bona, gomme le bona ba ka se bolele le rena. Re ka se thuše bahu ka selo, le bona ba ka se re thuše ka selo. Ba ka se re gobatše, ka go re’alo ga go hlokagale gore re ba tšhabe. Lega go le bjalo, dikereke tše dintši di botša batho gore bahu ba a phela kaekae le gore re ka ba thuša ge re ka nea baruti tšhelete goba bao go thwego ke bakgethwa. Eupša ge re tseba therešo ka seo se diregago ka rena ge re ehwa, ga re forwe ke maaka ao.
16. Dikereke tše dintši di ruta maaka afe ka bahu?
16 Sathane o diriša dikereke go botša batho maaka le go dira gore ba nagane gore bahu ba a phela. Ka mohlala, dikereke tše dingwe di ruta gore ge re ehwa, selo se itšego ka go rena se tšwela pele se phela kaekae. Na kereke ya gago e ruta seo, goba na e ruta seo Beibele e se bolelago ka bahu? Sathane o diriša maaka go aroša batho go Jehofa.
17. Ke ka baka la’ng thuto ya gore batho ba fišwa diheleng e senya Jehofa leina?
17 Seo dikereke tše dintši di se rutago ka bahu ke maaka a matala. Ka mohlala, dikereke tše dingwe di ruta gore batho ba babe ge ba ehwa ba yo fišwa diheleng ka mo go sa felego. Maaka ao a senya Jehofa leina. Modimo a ka se tsoge a dumeletše gore batho ba tlaišege ka tsela yeo! (Bala 1 Johane 4:8.) Wena o ka ikwa bjang ka motho yo a otlago ngwana ka go fiša matsogo a gagwe mollong? O tla mmona a le sehlogo kudu. E bile o ka se nyake go gwerana le motho yoo. Ke kamoo Sathane a nyakago gore re ikwe ka gona ka Jehofa!
18. Ke ka baka la’ng re sa swanela go tšhaba bahu?
18 Dikereke tše dingwe di botša batho gore ge re ehwa, re fetoga meoya. Dikereke tše bjalo di ba ruta gore ba swanetše go hlompha meoya yeo gaešita le go e tšhaba, ka gobane e ka ba bagwera ba bona ba babotse goba ya ba manaba a bona. Batho ba bantši ba dumela maaka ao. Ba tšhaba bahu, ka baka leo ba rapela bona go e na le go rapela Jehofa. Gopola gore bahu ga ba kwe selo, ka gona ga go nyakege gore re ba tšhabe. Jehofa ke Mmopi wa rena. Ke Modimo wa therešo, gomme re swanetše go rapela yena feela.
19. Go tseba seo se diregago ka rena ge re ehwa go re thuša bjang?
19 Ge re tseba therešo ka seo se diregago ge re ehwa, re lokologa maakeng ao a rutwago ke dikereke. E bile therešo ye e re thuša go kwešiša dilo tše dibotse tšeo Jehofa a re holofeditšego tšona nakong e tlago.
20. Re tlo ithuta ka’ng kgaolong e latelago?
20 Kgalekgale yo mongwe wa bahlanka ba Modimo e lego Jobo o ile a botšiša gore: ‘Ge e ba motho a ehwa, na a ka buša a phela?’ (Jobo 14:14) Na ruri go a kgonega gore motho yo a hwilego a tsoge bahung? Karabo yeo Modimo a re neago yona ka Beibeleng e kgahliša kudu. Re tla e bona kgaolong e latelago.
^ par. 5 Batho ba bangwe ba dumela gore moya soul goba moya spirit o tšwela pele o phela ge motho a hwile. Gore o hwetše ditaba ka botlalo, bala Tlhaloso 17 le 18.


text:
GO TLOŠA CACHE LE DI-COOKIE
Go tloša cache le di-cookie tša gago ge eba matlakala a gago a wep a eFiling a re ‘busy loading…'.
Go poraosa enngwe le enngwe, go na le dikgato tša go fapana. Sekorela (theogela) fase go poraosa ya gago e amegago.
Maele a Bohlokwa kudu: Bakeng sa peakanyo (setting) ya poraosa enngwe le enngwe, ka mehla netefatša gore o tima 'pop-up blocker' ya gago ka mantšu a mangwe 'pop-up blocker' ga YA SWANELA go swayiwa / go se swayiwe). Saete ya eFiling e diriša di- pop-up, ka mantšu a mangwe o swanetše go dumelela di- pop-up tše dingwe. Gantši o tla hwetša pop-up blocker ka fase ga Tools>Internet Options>Privacy. Ka morago ga moo o tla hloka go thomiša gape
Google Chrome
Google Chrome ga e akaretše bokgoni bja go tloša data ya gago ka moka ya praebete ka go itiriša ge o e tswalela. Le ge go le bjalo, o ka dumelela Chrome go tloša di-cookie ka go itiriša ge o etšwa goba o ka diriša katološo gore e tloše ka moka ka go itiriša.
Go thoma, bula sekirini sa Settings go menyu wa Chrome.
Kgotla kgokaganyo ya Show advanced settings ka fase ga letlakala la Settings.
Kgotla konope ya Content settings ka fase ha hlogo ya Privacy.
Ka fase ga Cookies, kgetha “Keep local data only until I quit my browser” gomme o kgotle OK. Ge o tswalela Chrome, e tla tloša di-cookie tša gago ka go itiriša.
Ge eba o nyaka go tloša data ya gago ka moka ya praebete ge o tswalela Chrome, hloma katološo ya Click&Clean go tšwa go Chrome Web Store.
Ka morago ga go e hlomile, kgotla konope ya Click&Clean go toolbar ya poraosa ya gago gomme o kgethe Options.
Kgontšha kgetho ya “Delete private data when Chrome closes” ka fase ga Extra. O ka laola gore ke mohuta ofe wa data wo o ka phumulwago ka go itiriša ka tšhomišo ya dikgetho tše di lego lefesetereng le.
Mozilla Firefox
Firefox e na le bokgoni bja go agelwa ka gare bja go tloša data ya gago ka moka ya praebete ge o e tswalela – ga go hlokege katološo.
Go thomiša, bula menyu wa Firefox gomme o kgethe Options
Kgetha aekhone ya Privacy gomme o kgethe “Use custom settings for history.” Kgontšha lepokisi la go lekola la “Clear history when Firefox closes”.
Go laola gore ke mehuta efe ya data ya praebete yeo Firefox e e tlošago ka go itiriša, kgotla konope ya Settings gomme o kgethe mehuta ya matšatšikgwedi ao o sa a nyakego a praebete.
Internet Explorer
Internet Explorer e na le bokgoni bja go agelwa ka gare bja go tloša data ya yona ya praebete ge o e tswalela.
kgotla aekhone ya kere gomme o kgethe Internet options go thomiša.
Go thepe ya General, kgontšha boikgethelo bja “Delete browsing history on exit”.
Kgotla konope ya Delete go khastomaesa gore ke mehuta efe ya data yeo Internet Explorer e tla e tlošago.
O ka nyaka go swayolla “Preserve Favorites website data” goba Internet Explorer e tla swara difaele tša di–cookie le bakeng sa diwepsaete tše o di bolokilego bjalo ka di-favorite.
Kgotla konope ya Delete ge o feditše. Internet Explorer e tla tloša data ya gago ya praebete ka nakwana gomme e tla e tloša nako enngwe le enngwe ge o tswalela poraosa.
Opera
Opera ga e akaretše dibopego tša didirišwa tšeo di ka phumulago data ya gago ka moka ya praebete ge e tswalela. Le ge go le bjalo, o ka dira gore Opera e phumule di–cookie le go cache difaele ka go itiriša, gape le go thibela Opera go boloka histori ya gago ya go poraosa. Go thoma, bula menyu wa Opera, šupa go Settings, gomme o kgethe Preferences.
Go thepe ya Advanced, kgetha Cookies gomme o kgontšhe boikgethelo bja “Delete new cookies when exiting Opera”. Opera e tla tloša di-cookie tše dingwe le tše dingwe tše dimpsha nako enngwe le enngwe ge o e tswalela.
Lemoga gore se se ka se tloše di–cookie tše dingwe le tše dingwe tše o šetšego o na le tšona ka go Opera.
Go di tloša, diriša thulusi ya Opera ya Delete Private Data goba kgotla konope ya Manage Cookies.
Kgetha karolo ya History gomme o kgotle “Empty on exit” go dira gore Opera e tloše cache ya yona ka go itiriša ge e tswalela.
O ka beakanya (seta) lepokisi la Addresses go 0 gore Opera e se ke ya swara histori ya diwepsaete tše o di etelago.
Go tloša data ya gago ka moka ya praebete go Opera, o tla nyaka go diriša sebopego sa Delete Private Data ka letsogo goba o diriše mokgwa wa go poraosa wa praebete ge o fihlelela diwepsaete tše o sa nyakego gore di tšwelele go histori ya gago
.
Lemoga gore o swanetše go tswalela poraosa ya gago ka moka go tloša data ya yona ya praebete. Mohlala, ge eba o na le mafesetere a mmalwa a Firefox ao a bulegilego gomme wa tswalela le le tee la ona, Firefox e ka se kgone go tloša data ya gago ka moka ya praebete. O swanetše go tswalela lefesetere le lengwe le le lengwe la Firefox pele.


text:
Katse ke seruiwa seo se ruilwego go tloga kgale. Ditau le dinkwe le tšona ke tše dingewe tša leloko le la dikatse. Di lalela dijo tša tšona gomme tša di tabogela ka dinala tša tšona tše bogale.
Ke diphoofolo tše di bolayago diphoofolo tše dingwe gore di hwetše dijo tša tšona. Ka gorealo di tsebega ka gore ke dibata. Le ge katse e ruiwa,e sa na le tlhago ya diphoofolo tše.E swara magotlo,dipeba le dinonyana ka go di lalela. Diphoofolo ka moka tše di jago nama ke tša sehlopha sa dibata.
Ka ntle le go ja nama katse e rata maswi


text:
Na Modimo ke Borarobotee?
Karabo ya Beibele
Madumedi a mantši a Bokriste a ruta gore Modimo ke Borarobotee.
Lega go le bjalo, ela hloko seo Encyclopædia Britannica e se bolelago ge e re: “Ga go na polelwana Borarobotee le ge e ka ba thuto e kwagalago mabapi le bjona ka Testamenteng e Mpsha . . . Thuto ye e ile ya gola ganyenyane-ganyenyane nywageng e mentši e makgolo le ka dingangišano tše dintši.”
Ge e le gabotse, ga go na moo Modimo wa ka Beibeleng a hlaloswago e le karolo ya Borarobotee. Ela hloko ditemana tše tša Beibele:
“Jehofa Modimo wa rena ke yena Jehofa a nnoši.”—Doiteronomio 6:4.
“Wena yoo leina la gago e lego Jehofa, ke wena o nnoši o lego yo Godimodimo godimo ga lefase ka moka.”—Psalme 83:18.
“Se se bolela bophelo bjo bo sa felego, gore ba tsebe wena Modimo a nnoši wa therešo le yo o mo romilego, Jesu Kriste.”—Johane 17:3.
“Modimo ke o tee feela.”—Bagalatia 3:20.
Ke ka baka la’ng madumedi a mantši a Bokriste a re Modimo ke Borarobotee?
Ithute ka mo go Oketšegilego
Ke Eng Seo ge e le Gabotse Beibele e se Rutago?
Therešo ke Efe ka Modimo?
Na o nagana gore Modimo o tshwenyegile ka wena? Ithute ka semelo sa gagwe le kamoo o ka batamelago kgaufsi le yena.
MOROKAMI
Thuto ya Boraro-botee e tšwa Kae?
Normal;Taba ya gore go na le batho ba bararo go Modimo o tee ga go na mo e hwetšagalago gona ka Beibeleng. Ka baka la’ng?


text:
Dihlatse tsa Jehofa—Ke Rune Bomang?
Re tšwa mehlobohlobong ya go tlala le mebolabolo, mara re gahlanisiye ke dilo tsa go tshwana. Sa go di feta ka moka ke gore re nyaka go thanaka Jehofa, Modimo ye go bolabodiwang ka yene ka Baebeleng wa go Maka dilo ka moka. Re leketsa ka mokg’o re ka kgonang ka gona go yekisela Jeso Kreste fote re jabolela go bitsiwa Bakreste. Ye mongwana le ye mongwana wa rune o fetsa nako ya go tlala a gelepa batho go tšhuta Baebele le go tšhuta ka Mmušo wa Modimo. Ka gore re bolabola le go nêya bohlatse ka Jehofa le Mmušo wa Modimo, re bitsiwa Dihlatse tsa Jehofa.
Fatafata tsa ka teng ga wepsaete ya rune. Bala Baebele wepsaeteng. Tšhuta tsa go tlala ka rune le so re se dumelang.


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Bolivia
Watch Tower Bible and Tract Society
Casilla 6397
SANTA CRUZ
BOLIVIA
+591 3-342-3442
Dinako tša Mošomo
Mošupologo go fihla Labohlano
Go thoma ka 8:00 a.m. go ya go 12:00 p.m. le go thoma ka 1:00 p.m. go ya go 5:00 p.m.


text:
Full text loading...
n Lexikos - The lexicographic treatment of days in Sepedi, or when mother-tongue intuition fails : research article
Abstract
Tshekatsheko ya matati polelong ya Sesotho sa Leboa go ya ka dinyakwa ta go ngwala Pukuntu, goba ge dikakanyo ta mmoledi wa polelo ye di sa atlege
Go thoma ka Mei 2001 Yuniti ya Bosethaba ya Pukuntu ya Sesotho sa Leboa e thomile semmuo go ngwala Pukuntutlhaloi ya Sesotho sa Leboa (PyaSsaL). Thulaganyo ya yona e laolwa ke teori ya Simultaneous Feedback, e theilwe godimo ga seegontu (khophase), gape e latela tsela ya go hlaloa manu a Sesotho sa Leboa go ya ka direrwa te di fapanego. Mo taodiwaneng ye go tsinkelwa mekgwa ya go fapanafapana ya thulaganyo gape mekgwa yeo e upetwa ka karolwana e tee ya direrwa ta PyaSsaL, e lego matati a beke. Go bonthwa ka fao tekanelo ya kopanyo ya dikakanyo ta mmoledi wa Sesotho sa Leboa, tshedimoo go twa go dipukuntu (ta malemepedi) teo di etego di le gona, dipoelo ta nyakiiontle, diphatiio ka gare ga seegontu, le dikakanyo ta borapopapolelo di ka kgonago ebile di swanete go fihlia tshekatshekong ya kgonthe go ya ka dinyakwa ta go ngwala pukuntu.
Since May 2001 the Sepedi National Lexicography Unit officially started the actual dictionary-writing of a pioneering Explanatory Sepedi Dictionary (PyaSsaL). The compilation is undertaken within the theoretical framework of Simultaneous Feedback, is fully corpus-based, and follows an onomasiological approach to the Sepedi lexicon. In this article the various compilation aspects are examined and illustrated by means of one onomasiological sub-field, namely the days of the week. It is shown how a balanced combination of mother-tongue intuition, data from existing (bilingual) dictionaries, fieldwork results, corpus queries, and grammarians' conjectures can and should lead to a sound lexicographic treatment.
Article metrics loading...


text:
Thuto 2
Modimo ke Mang?
1. Ke ka baka la eng re swanetše go rapela Modimo?
Modimo wa therešo ke Mmopi wa dilo tšohle. Ga a na mathomo gomme a ka se be le mafelelo. (Psalme 90:2) Ke Mothopo wa ditaba tše dibotse tšeo di hwetšwago ka Beibeleng. (1 Timotheo 1:11) Ka ge Modimo a re neile bophelo, re swanetše go rapela yena feela.
2. Modimo o bjang?
Ga go na motho yo a kilego a bona Modimo ka gobane ke Moya, e lego seo se bolelago gore ke mohuta wa bophelo wo o phagametšego wa diphedi ka moka tše di bonagalago tšeo di phelago lefaseng. (Johane 1:18; 4:24) Lega go le bjalo, re ka lemoga semelo sa Modimo dilong tšeo a di bopilego. Ka mohlala, mehutahuta ya dienywa le matšoba di re bontšha lerato la Modimo le bohlale bja gagwe. Bogolo bja legohle bo re bontšha matla a gagwe.
Ka Beibeleng re ka ba ra ithuta go gontši ka semelo sa Modimo. Ka mohlala, e re botša seo Modimo a se ratago le seo a sa se ratego, kamoo a swarago batho le kamoo a arabelago ka gona maemong a fapafapanego.
3. Na Modimo o na le leina?
Jesu o itše: “Tatago rena wa magodimong, leina la gago a le kgethagatšwe.” (Mateo 6:9) Gaešita le ge Modimo a ena le direto tše dintši, o na le leina letee feela. Lelemeng le lengwe le le lengwe, le bitšwa ka mo go fapanego. Gantši ka Sepedi re re “Jehofa.”
Leina la Modimo le ntšhitšwe ka Dibeibeleng tše dintši gomme sebakeng sa lona gwa ngwalwa direto Morena goba Modimo. Eupša ge Beibele e be e ngwalwa, leina la Modimo le be le tšwelela go yona ka makga a e ka bago a 7 000. Jesu o ile a dira gore leina la Modimo le tsebje ka go le diriša ge a be a ruta batho Lentšu la Modimo.
4. Na Jehofa o na le taba le rena?
Na go ata ga tlaišego go bolela gore Modimo ga a na taba le rena? Batho ba bangwe ba bolela gore Modimo o dira gore re tlaišege e le gore a re leke, eupša seo ga se therešo.
Modimo o neile batho seriti ka go ba nea tokologo ya boikgethelo. Na ga re tšeele godimo tokologo ye ya rena ya go ikgethela go hlankela Modimo? (Joshua 24:15) Eupša, tlaišego e a oketšega ka gobane batho ba bantši ba kgetha go dira bobe bathong ba bangwe. Jehofa o kwa bohloko ge a bona ditiro tše bjalo tša go hloka toka.
Jehofa ke Modimo yo a nago le taba le rena. O nyaka gore re thabele bophelo. Kgauswinyane o tla fediša tlaišego le bao ba e bakago. Re sa dutše re letetše seo, o na le lebaka le le kwagalago la go dumelela tlaišego ka nakwana. Go Thuto 8, re tla ithuta mabapi le lebaka leo.
5. Re ka batamela kgauswi le Modimo bjang?
Jehofa o re laletša gore re mmatamele ka go bolela le yena ka thapelo. O kgahlegela yo mongwe le yo mongwe wa rena. (Psalme 65:2; 145:18) O ikemišeditše go lebalela. O lemoga maiteko a rena a go mo kgahliša, gaešita le ge ka dinako tše dingwe re palelwa. Ka gona, ruri re ka ba le tswalano ya kgauswi le Modimo, go sa šetšwe go se phethagale ga rena.
Ka ge Jehofa a re neile bophelo, re swanetše go mo rata go feta motho le ge e le ofe. (Mareka 12:30) Ge o dutše o bontšha gore o rata Modimo ka go ithuta ka mo go oketšegilego ka yena le go dira seo a se nyakago, o tla batamela kgauswi kudu le yena.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.


text:
BAFSA BA A BOTŠIŠA
Nka Dira Eng ge Motswadi wa ka a Babja?
Bafsa ba bantši ga ba tshwenyege ka go nagana ka go hlokomela motho yo a babjago. Go ba gona, go ka ba go sa tlo feta mengwaga e mentši pele batswadi ba bona ba thoma go babja.
Eupša o tla dira’ng ge e ba mamago goba papago a thoma go babja o sa gola? Ithute ka bafsa ba babedi bao ba ilego ba lebeletšana le bothata bjo.
Ditaba tša Emmaline
Mma o swerwe ke bolwetši bjo bo bitšwago Ehlers-Danlos syndrome (EDS), e lego bolwetši bjo bo sa folego le bjo bohloko bjo bo fokodišago moo marapo a kopanago, letlalo le ditšhika tša madi.
Bolwetši bjo ga bo alafege, gomme bolwetši bja mma bo ile bja gola ganyenyane-ganyenyane mengwaga e lesome e fetilego. Ge e le gabotse, go kile gwa ba le nako yeo madi a gagwe a bego a le tlase kudu moo a bego a le kgauswi le go hwa e bile bohloko bjoo a bego a bo kwa bo be bo dira gore a se sa nyaka go phela.
Nna le lapa la gešo re Dihlatse tša Jehofa, gomme phuthego ya gabo rena e re kgothaditše kudu! Ka mohlala, ngwanenyana yo a nyakilego a lekana le nna o sa tšwa go re romela karata a re botša kamoo a ratago lapa lešo le go re kgonthišetša gore o tla dula a re thekga. Go bose kudu go ba le mogwera yo a swanago le yo!
Beibele e nthušitše kudu. Ka mohlala, le lengwe la mangwalo ao ke a ratago kudu ke Psalme 34:18, yeo e rego: “Jehofa o kgauswi le ba dipelo tše di robegilego.” Le lengwe ke Baheberu 13:6, yeo e rego: “Jehofa ke mothuši wa ka; nka se boife.”
Lengwalo le la mafelelo le nkgothatša kudu. Selo seo ke se boifago kudu ke gore mma o tla hlokofala. Ke mo rata kudu gomme ke a leboga ge letšatši le lengwe le le lengwe ke mmona a phela. Lengwalo le la Baheberu le nthuša go bona gore nka lebeletšana le bokamoso ke sa boife selo, go sa šetšwe seo se ka diregago.
Eupša go na le selo se sengwe gape seo ke se boifago. Bolwetši bjo bja EDS ke bja leabela. Mma o bo hweditše go mmagwe, gomme nna ke bo hweditše go mma. Ee, le nna ke swerwe ke bolwetši bja EDS. Eupša lengwalo le la Baheberu 13:6 le nkgonthišetša gore Jehofa e tla ba “mothuši wa ka” le mo tabeng ye.
Ke leka go leboga seo ke nago le sona gona bjale gomme ga ke dule ke nagana ka dilo tša nakong e fetilego goba go tshwenyega ka bokamoso. Nka gateletšega ge nka bapetša seo mma gona bjale a palelwago ke go se dira le seo a bego a kgona go se dira. Beibele e re diteko tšeo di re welago ‘ke tša nakwana e bile di bohwefo’ ge di bapetšwa le kholofelo ya go tlo phela ka mo go sa felego re sa babje.—2 Bakorinthe 4:17; Kutollo 21:1-4.
Seo o ka naganago ka sona: Ke’ng seo se thušago Emmaline go gore a se ke a gateletšega? Wena o ka dira’ng gore o se gateletšege ge o lebeletšane le mathata?
Ditaba tša Emily
Ge ke be ke tsena sekolo sa sekontari, tate o ile a hlaselwa ke kgateletšego ka lekga la pele. Go be go le bjalo ka ge eka tate yo ke mo tsebago ga a sa le gona gomme o tšeetšwe legato ke monna yo mongwe. Ga e sa le go tloga ka nako yeo, tate o be a dula a nyamile, a boifa dilo tše di sego gona e bile a tshwenyega. Ga bjale o šetše a na le mengwaga e 15 a na le bothata bjo. Ruri o swanetše go ba a kwešwa bohloko ke go dula a nyamile, le ge a tseba gabotse gore ga go na lebaka la gore a ikwe ka tsela yeo!
Ka gešo re Dihlatse tša Jehofa gomme phuthego ya gabo rena e re thekga kudu. Badumedigotee le rena ba re bontšhitše botho kudu le go re kwešiša, e bile ga go na yo a kilego a dira gore tate a ikwe a se na mohola ka phuthegong. Go bona kamoo tate a kgotleletšego teko ye go dira gore ke mo rate le go feta.
Ke hlologela tate yo ke mo tsebago wa pele a babja—yo a bego a sa dule a tshwenyegile, yo a bego a sa tlaišege e bile a na le lethabo. Ke kwešwa bohloko kudu ke gore letšatši le letšatši o lwa le lenaba leo le sa bonagalego ka monaganong wa gagwe.
Lega go le bjalo, tate o šoma ka thata gore a dule a na le pono e nepagetšego. Nakong e nngwe ge a be a gateletšegile kudu, o ile a leka go bala karolo e nyenyane ya Beibele letšatši le letšatši, le ge e be e ka no ba ditemana tše sego kae feela. Seo se ile sa mo matlafatša kudu. Yona karolo yeo e nyenyane a bego a e bala letšatši le letšatši e ile ya mo thuša. Ka nako yeo e thata kudu ke be ke ikgantšha ka tate go feta le ge e le neng.
Ke rata kudu lengwalo la Nehemia 8:10, leo le rego: “Lethabo leo Jehofa a le neago lona ke sebo sa lena.” Mantšu ao ke therešo. Lethabo leo ke le kwago ge ke le gare ga phuthego, ke tšea karolo le go dira mediro e mengwe, le nthabiša kudu ge ke nolegile moko. Le dira gore ke kgothatšege letšatši ka moka. Mohlala wa tate o nthutile gore go sa šetšwe gore o lebeletšana le bothata bofe, ka mehla Jehofa o tla go thekga.
Seo o ka naganago ka sona: Emily o ile a thekga bjang tatagwe bolwetšing bja gagwe? O ka thuša bjang motho yo a gateletšegilego?


text:
Dipotšišo tša Bafsa le Dikarabo tše Šomago, Bolumo 1
‘Nka boledišana bjang le batswadi ba ka?’ ‘Nka kgetha bjang bagwera?’ ‘Bothata ke’ng ka go robala le motho yo ke sa ratanego le yena?’ ‘Ke ka baka la’ng ke nyama ka tsela ye?’
Ge e ba o kile wa ipotšiša dipotšišo tše bjalo, ga o nnoši. Go ithekgile ka gore o nyakile tlhahlo kae, o ka ba o ile wa newa dikarabo tše di thulanago. Puku ya Dipotšišo tša Bafsa le Dikarabo tše Šomago, Bolumo 1, e ka go thuša! Keletšo ya yona e theilwe melaong ya motheo e bohlokwa kudu yeo e hwetšagalago ka Beibeleng. Lentšu la Modimo le thušitše batho ba dimilione gore ba lebeletšane le mathata a bophelo ka katlego. Ithute kamoo le wena le ka go thušago ka gona!
Bolumo ye e na le dikarolo tše di latelago:
Go Dirišana le Ditho tša Lapa
Seo o Lego Sona
Ge o le ka Klaseng le ge o le ka Ntle
Thobalano, Boitshwaro le Lerato
Mekgwa Yeo Motho a Ikgobatšago ka Yona
Nako ya Gago ya go Itapološa
Borapedi bja Gago
Lemetletšo la Batswadi
O ka taonelouta puku ye ka sebopego sa PDF, goba wa kgopela kopi yeo e gatišitšwego ka go ngwalela go e nngwe ya diofisi tša rena.
Tlhokomedišo: Faele ya PDF ya puku ye e na le mo o ka kgonago go ngwalela gona. Ge e ba sedirišwa sa gago sa elektroniki se kgona go dira bjalo, o ka tsenya mantšu le dikarabo tša gago ka lebanya ka pukung.


text:
BAFSA BA A BOTŠIŠA
Nka Kgaotša Bjang go Dikadika?
Na o lapišitšwe ke go fetša mešomo ya gago ya ka gae goba ya sekolo ka morago ga nako? Ruri o swanetše go kgaotša go diegiša go dira dilo! Sehlogo se se tla go thuša go kgaotša go dikadika, gaešita le ge
Ka morago ga go bala sehlogo se, dira molekwana wa rena wa go dikadika.
Beibele e hlalosa ditlamorago tše di sa kgahlišego tša go dikadika. E re: “
Yo a šeditšego phefo a ka se bjale peu; yo a lebeletšego maru a ka se bune.”—Mmoledi 11:4.
Ela hloko tše dingwe tša dilo tšeo di ka bakago bothata bjo le seo o ka se dirago go kgaotša go dikadika.
Go bonagala eka mošomo wo o thata.
Ge re bolela therešo—mešomo e mengwe e thata moo go bonagalago go le kaone go fo e tlogelela motsotsong wa mafelelo. Ditšhišinyo tše dingwe tše kaone ke tše.
Arola mošomo wa gago ka dikarolo tše dinyenyane. Ngwanenyana yo a bitšwago Melissa o re: “
Le ge ke tseba gore ke šiilwe ke nako, ke leka go dira mošomo wa ka ka diripa.”
Thoma gateetee. “
Thoma gateetee ge o hwetša mošomo woo, goba o ngwale fase lenaneong la dilo tšeo o swanetšego go di dira goba o ngwale fase dikakanyo tše itšego pele o di lebala.”—Vera.
Kgopela thušo. Mohlomongwe batswadi ba gago le barutiši ba gago ba ile ba lebana le mošomo wa go swana le wo. O ka holwa ke phihlelo ya bona. Ba ka go thuša go beakanya dikakanyo tša gago le go dira leano.
Keletšo “
Dira lenaneo. Ke therešo gore seo se nyaka gore o rulaganye le go dira dilo ka lenaneo, eupša seo se a thuša—o kgona go dira dilo ka moka ka nako e swanetšego.”—Abbey..
Ga o ikwe o tutueletšega go o dira.
Gantši mošomo wo o swanetšego go o dira o bolela ka dilo tšeo di go tšwafišago. Ka gona, o ka dira’ng ge e ba mošomo woo o o dirago o sa go kgahle? Leka se se latelago.
Iphe lebaka la go o phetha ka pela. Ka mohlala, nagana gore o tla thaba bjang ka morago ga go o fetša. Ngwanenyana yo a bitšwago Amy o re: “
Ke ikwa ke thabile kudu ge ke feditše selo se itšego ka nako goba ke se feditše pele se nyakega e le gore ke kgone go iketla.”
Ikgopotše ka ditlamorago. Ge o dikadika, o ipakela kgateletšego gomme wa iphokoletša dibaka tša gore o atlege. Beibele e re: “
O tla buna seo o se bjalago.”—Bagalatia 6:7, Good News Translation.
Ipotše gore mošomo o nyakega ka pela. Ngwanenyana yo a bitšwago Alicia o re: “
Go a thuša go nagana eka mošomo o nyakega letšatši goba a mabedi pele ga letšatši la wona la maleba. Ke moka ke kgona go o lekodišiša gomme ka šalelwa ke matšatši a mabedi a oketšegilego.”
Keletšo “
Tše ka moka di laolwa ke monagano wa gago. Ipotše gore o tla phetha seo se nyakegago le gore o ka se dumelele selo se go šitiša. Ge ke ipoditše seo, ke kgona go dira seo ke swanetšego go se dira.”—Alexis..
O šetše o na le mošomo o montši.
Mošemane yo a bitšwago Nathan o re: “
Gantši batho ba re ke a dikadika, eupša seo ga se therešo! Ga ba lemoge kamoo ke nago le mošomo o montši ka gona!” Ge o ikwa kamoo Nathan a ikwago ka gona, leka dikeletšo tše.
Dira mešomo e bonolo pele. Ngwanenyana yo a bitšwago Amber o re: “
Motho yo mongwe o kile a mpotša gore ge e ba mošomo o tšea metsotso e mehlano, o swanetše go o dira di tloga fase. Seo se akaretša dilo tše di swanago le go hlwekiša, go phutha diaparo, go hlatswa dibjana le go founela ba bangwe.”
Rulaganya dilo tšeo o swanetšego go di dira pele. Beibele e re: ‘
Kgonthišetša dilo tše bohlokwa kudu.’ (Bafilipi 1:10) O ka diriša bjang seo bophelong bja gago? Ngwanenyana yo a bitšwago Anna o re: “
Ke dira lelokelelo la mešomo yeo ke nago le yona le gore e swanetše go fela neng. Eupša se bohlokwa kudu, ke ngwala fase gore ke tla thoma le go fetša mošomo woo neng.”
Na seo se kwagala se go šitiša? Nagana gape! Therešo ke gore ge o dira lenaneo, o kgona go laola nako ya gago go e na le gore o laolwe ke yona. Le gona seo se fokotša kgateletšego. Ngwanenyana yo a bitšwago Kelly o re: “
Go ba le leano go dira gore ke theoše maswafo le go beakanya dilo ka lenaneo.”
Tloša ditšhitišo. Jennifer o re: “
Pele ke thoma mošomo wa ka ke tsebiša motho yo mongwe le yo mongwe ka lapeng. Ge e ba go na le seo ba nyakago gore ke ba direle sona, ke ba kgopela gore ba mpotše pele ke thoma mošomo. Ke tswalela founo ya ka le di-email.”
Keletšo “
Ga go na mošomo woo o tlago go fela ntle le gore o o dire. Go e na le go dula o tshwenyega ka wona, e fo o dira. Ka go dira bjalo o tla kgona go iketla letšatši ka moka.”—Jordan..


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mateo 5:1-48
5 Eitše ge a bona mašaba, a rotogela thabeng, ya re ge a dutše fase barutiwa ba gagwe ba tla go yena.2 A thoma go bolela a ba ruta, a re:3 “Go thaba bao ba lemogago gore ba nyaka dilo tša moya,+ ka ge Mmušo wa magodimo e le wa bona.+4 “Go thaba bao ba kwelego bohloko, ka ge ba tla homotšwa.+5 “Go thaba ba moya o boleta,+ ka ge ba tla ja bohwa bja lefase.+6 “Go thaba bao ba swerwego ke tlala ya toko le bao ba e nyoretšwego,+ ka ge ba tla kgotsofatšwa.+7 “Go thaba bagaugedi,+ ka ge ba tla bontšhwa kgaugelo.8 “Go thaba bao ba sekilego pelong,+ ka ge ba tla bona Modimo.+9 “Go thaba badirakhutšo,+ ka ge ba tla bitšwa barwa+ ba Modimo.10 “Go thaba bao ba tlaišeditšwego+ toko, ka ge Mmušo wa magodimo e le wa bona.11 “Go thaba lena ge batho ba le goboša+ le go le tlaiša+ gomme ba aketša ka go bolela mohuta o mongwe le o mongwe wa selo se sebe ka lena ka baka la ka.12 Thabang le hlalaleng+ ka ge moputso+ wa lena e le o mogolo magodimong, gobane ba tlaišitše baporofeta+ ba pele ga lena ka tsela yeo.13 “Lena le letswai+ la lefase, eupša ge letswai le felelwa ke matla a lona, go toka ga lona go tla tsošološwa bjang? Ga le sa dirišetšwa selo le ge e le sefe ge e se go lahlelwa ka ntle+ gore le gatakelwe ke batho.14 “Lena le seetša sa lefase.+ Motse o ka se utege ge o le godimo ga thaba.15 Batho ba tšhuma lebone ba le bea godimo ga sehlomapone, e sego tlase ga seroto,+ la bonegela ka moka bao ba lego ka ntlong.16 Ka mo go swanago seetša+ sa lena a se bonege pele ga batho, e le gore ba bone mediro ya lena e mebotse+ gomme ba nee Tatago lena yo a lego magodimong letago.+17 “Le se ke la nagana gore ke tletše go fediša Molao wa Moshe+ goba mangwalo a Baporofeta. Ke tletše go di phethagatša,+ e sego go di fediša,18 gobane ruri ke a le botša, legodimo le lefase di be di tla feta+ kapejana go e na le gore tlhaka e tee e nyenyane goba karolwana e tee ya tlhaka e fete Molaong go fihlela dilo tšohle di direga.+19 Ka gona, mang le mang yo a robago+ e tee ya ditaelo tše tše nyenyane gomme a ruta batho bjalo, o tla bitšwa yo monyenyane* Mmušong wa magodimo.+ Ge e le motho yo a di dirago gomme a di ruta,+ yena o tla bitšwa yo mogolo+ Mmušong wa magodimo.20 Gobane ke re go lena, ge e ba toko ya lena e sa ate go feta ya bamangwalo le Bafarisei,+ le gatee le ka se tsene+ Mmušong wa magodimo.21 “Le kwele gore go ile gwa botšwa ba mehleng ya bogologolo gwa thwe: ‘O se ke wa bolaya,+ eupša mang le mang yo a bolayago+ o tla seka kgorong ya toka.’+22 Eupša ke le botša gore yo mongwe le yo mongwe yo a tšwelago pele a galefetše+ ngwanabo o tla seka+ kgorong ya toka, eupša mang le mang yo a bitšago ngwanabo ka lentšu le le sa bolelegego la lenyatšo o tla seka Kgorong e Phagamego, mola mang le mang yo a rego: ‘Wena lešilo towe la monyatšegi,’ a tla lebanwa ke Gehenna* ya mollo.+23 “Ka gona, ge o tliša mpho ya gago aletareng+ gomme ge o le moo wa gopola gore ngwaneno o na le se sengwe ka wena,+24 tlogela mpho ya gago moo pele ga aletare, o tloge. Thoma ka go dira khutšo le ngwaneno,+ ke moka ge o boile, o iše mpho ya gago.+25 “Lokiša ditaba ka go akgofa le yo a llago ka wena molaong, ge o sa dutše o na le yena tseleng ya go ya moo, e le gore go se re ka mokgwa o mongwe molli+ a go gafela go moahlodi, moahlodi yena a go gafela go mohlokomedi wa kgoro gomme wa lahlelwa kgolegong.26 Ka kgonthe ke re go wena: O ka se ke wa tšwa moo go fihla ge o lefeletše tšhelete ya tšhipi ya mafelelo ya bohlokwa bjo bonyenyane kudu.+27 “Le kwele gore go ile gwa thwe: ‘O se ke wa hlotlola.’+28 Eupša nna ke re go lena, yo mongwe le yo mongwe yo a tšwelago pele a lebeletše mosadi+ e le gore a mo kganyoge o šetše a hlotlotše+ le yena pelong ya gagwe.+29 Bjale, ge e ba leihlo leo la gago la le letona le go diriša sebe,* le gonye o le lahlele kgole le wena.+ Gobane go kaone kudu gore o lobe setee sa ditho tša gago go e na le gore mmele wa gago ka moka o lahlelwe+ Gehenna.30 Le gona, ge e ba seatla sa gago sa le letona se go diriša sebe, se kgaole o se lahlele kgole le wena.+ Gobane go kaone kudu gore o lobe setee sa ditho tša gago go e na le gore mmele wa gago ka moka o feleletše o le Gehenna.31 “Godimo ga moo go ile gwa thwe: ‘Mang le mang yo a hlalago+ mosadi wa gagwe, a mo nee lengwalo la bohlatse la tlhalo.’+32 Eupša ke le botša gore yo mongwe le yo mongwe yo a hlalago mosadi wa gagwe ge e se ka lebaka la bootswa,+ o mmea boemong bja go hlotlola,+ gomme mang le mang yo a nyalago mosadi yo a hladilwego ka tsela yeo, o a hlotlola.+33 “Le gona le kwele gore go ba mehleng ya bogologolo go ile gwa thwe: ‘O se ke wa ena+ ka ntle le go dira, eupša o swanetše go phetha dikeno tša gago go Jehofa.’+34 Eupša ke re go lena: Le se ke la ena+ le gatee, le ge e le ka legodimo, gobane ke sedulo sa bogoši+ sa Modimo;35 goba ka lefase, gobane ke bogato bja dinao+ tša gagwe; goba ka Jerusalema, gobane ke motse+ wa Kgoši e kgolo.36 Le gona o se ke wa ena ka hlogo ya gago, gobane o ka se kgone go fetoša moriri o tee gore e be o mošweu goba o moso.37 Fela anke ‘ee’ ya lena e be ee, ‘aowa’ ya lena e be aowa;+ gobane se se fetago tše se tšwa go yo mobe.+38 “Le kwele gore go ile gwa thwe: ‘Leihlo ka leihlo le leino ka leino.’+39 Lega go le bjalo, ke re go lena: O se ke wa ganetša yo kgopo, eupša mang le mang yo a go phasolago lerama la le letona,+ mo retološetše le le lengwe.40 Le gona ge motho a nyaka go ya kgorong le wena gomme a tšea seaparo sa gago sa ka gare, lesa a tšee le seaparo sa gago sa ka ntle,+41 ge yo mongwe yo a nago le matla a go gapeletša go dira tirelo monabo wa khilomithara, eya le yena dikhilomithara tše pedi.+42 Nea yo a go kgopelago, o se ke wa furalela yo a nyakago gore o mo adime selo.*+43 “Le kwele gore go ile gwa thwe: ‘O rate moagišani wa gago+ gomme o hloye lenaba la gago.’+44 Eupša ke re go lena: Tšwelang pele le rata manaba a lena+ le go rapelela bao ba le tlaišago,+45 e le gore le itlhatsele le le barwa ba Tatago lena yo a lego magodimong,+ ka ge a hlabišetša ba kgopo le baloki letšatši la gagwe gomme a nešetša ba ba lokilego le ba sa lokago pula.+46 Gobane ge e ba le rata bao ba le ratago, le na le moputso ofe?+ Na balekgetho le bona ga ba dire se se swanago?47 Le gona ge e ba le dumediša bana babo lena feela, ke selo sefe se se sa tlwaelegago se le se dirago? Na batho ba ditšhaba le bona ga ba dire se se swanago?48 Ka gona le swanetše go phethagala, go etša ge Tatago lena wa legodimong a phethagetše.+


text:
DITSELA TŠA GO HWETŠA LETHABO LA LAPA
Go Dirišana le Bao ba Lego ka Ntle ga Lapa la Gago la Lenyalo la Bobedi
MARGARET, * MOTSWADI YO E SEGO WA MADI WA KUA AUSTRALIA: “Yo e kilego ya ba mosadi wa monna wa ka o be a boditše bana gore ba se ke ba kwa selo le ge e le sefe seo ke se bolelago—go akaretša le selwana se bonolo se swanago le gore ‘Le gopoleng go hlapa meno a lena.’” Margaret o nagana gore lenyalo la gagwe le be le šulafatšwa ke mokgwa woo o aroganyago.
Bao ba lego malapeng a lenyalo la bobedi ba lebeletšana le ditswalano tša moswananoši le tšeo gantši di bakago mathata le bao ba sa dulego le bona ka gae. * Batswadi ba bantši bao e sego ba madi ba swanetše go dirišana le batswadi ba bangwe ba bana ge go tliwa ditabeng tša go etelwa ga bana, go ba laya le go ba thekga ka ditšhelete. Bagwera gotee le metswalo le bona ba ka thatafalelwa ke go tlwaelana le ditho tše difsa tša lapa. Ela hloko kamoo keletšo e tšwago Beibeleng e ka thušago lapa la lena la bobedi go lebeletšana le ditlhohlo tšeo.
TSWALANO 1: MOTSWADI YO MONGWE WA NGWANA
Mma yo e sego wa madi wa kua Namibia yo a bitšwago Judith o re: “Mmago bana bao o kile a ba botša gore ke be ke fo ba mosadi yo mofsa wa tatago bona le gore bana bao re bego re tla ba le bona e be e ka se be bana babo bona. Mantšu a gagwe a ile a ntlhaba ka gobane ke rata bana bao bjalo ka ge eka ke ba ka.”
Ditsebi di dumelelana ka gore tswalano le motswadi yo mongwe wa ngwana e ka ba taba e thata yeo e aroganyago lapa la bobedi. Gantši, mmago bana le mmago bona yo e sego wa madi ke bona ba bago le bothata bjo bogolo. Ke’ng seo se ka thušago?
Tsela ya go atlega: Bea mellwane e lekalekanego. Ge e ba o leka go tswalelela motswadi yo mongwe ka ntle ka mo go feletšego, ngwana wa gago a ka tlaišega maikwelong. * Batswadi ba ngwana, bao ba ‘mmelegego,’ ba kgatha tema ya moswananoši bophelong bja gagwe. (Diema 23:22, 25) Ka lehlakoreng le lengwe, ge e ba o dira gore yo e kilego ya ba molekane wa gago a tutuetše ba lapa la gago kudu, o ka ferekanya gaešita le go galefiša molekane wa gago yo mofsa. Katanela go ba le tekatekano, o bee mellwane e lekalekanego bakeng sa go šireletša lenyalo la gago, mola o dutše o dirišana le motswadi yo mongwe go fihla bokgoleng bjo itšego.
DITŠHIŠINYO BAKENG SA BATSWADI
Ge o boledišana le yo e kilego ya ba molekane wa gago, bolela feela ka bana gomme o fokotše go bolela ka ditaba tše dingwe. Ka mohlala, mo gongwe o ka botšiša ka bohlale ge e ba go kgonega go rulaganya nako yeo o ka letšago mogala ka yona ka mehla mosegare. Seo gantši se kaone go feta ge o letša ka nako le ge e le efe goba go letša e šetše e le bošego.
Ge e ba e se wena o hlokometšego bana, mohlomongwe o ka dula o ikgokaganya le bona ka go ba leletša mogala, go ba ngwalela mangwalo, go ba romela melaetša mogalathekeng goba go ba ngwalela e-mail. (Doiteronomio 6:6, 7) Ba bangwe ba bile ba boledišana ka kgokagano ya go bonana ka bidio (videoconferencing). O ka kwešiša dinyakwa tša bana ba gago gotee le mathata a bona—gomme wa ba nea keletšo e botse le go ba thuša—go feta kamoo o naganago ka gona.
DITŠHIŠINYO BAKENG SA BOMMA BAO E SEGO BA MADI
‘Kwela bohloko’ mmago bana ka go mo hlalosetša gore ga o leke go mo tšeela legato. (1 Petro 3:8) Dula o mo tsebiša gore bana ba phela bjang ge bana ba gagwe ba ena le wena, o mmotša kudu ka dilo tše dibotse. (Diema 16:24) Mo kgopele gore a go eletše, gomme o mo leboge ge a go eletša.
Lekanyetša tsela yeo o ba bontšhago lerato ka yona ge mmago bona a le gona. Beverly, mma yo e sego wa madi wa kua United States, o re: “Bana ba monna wa ka ba banyenyane ba be ba nyaka go mpitša mma. Re ile ra dumelelana gore go be go lokile gore ba mpitše bjalo ka gae, eupša ba se mpitše mma ge ba be ba ena le mmago bona, Jane, goba ge ba ena le ba gabo. Nna le Jane re ile ra phedišana gabotse ka morago ga se. Ge e le gabotse, ka morago re ile ra swarišana tabeng ya go thuša bana ka dipapadi tša sekolo le ge ba intšha ka sekolo.”
DITŠHIŠINYO TŠA GO THUŠA BATSWADI LE BATSWADI BAO E SEGO BA MADI GORE BA PHEDIŠANE
Le ka mohla o se ke wa bolela gampe ka motswadi yo a sego gona goba motswadi yo e sego wa madi moo bana ba go kwago. Go bonolo go wela poledišanong e bjalo e sa agego, eupša e gateletša ngwana kudu. Le gona ga o tsebe gore mantšu ao a gago a ka fetišwa neng. (Mmoledi 10:20) Ge e ba ngwana a bolela gore motswadi yo mongwe goba motswadi yo e sego wa madi o boletše gampe ka wena, lebiša tlhokomelo maikwelong a ngwana. Mo gongwe o ka re: “Ke swabišwa ke gore o ile wa kwa seo. Mmago o nkgalefetše, gomme ka dinako tše dingwe ge batho ba galefile, ba bolela dilo tšeo di sa lokago.”
Leka go dira gore melao le tayo ya lapa la gona bjale di swane le tša lapa la pele. Ge e ba go sa kgonege, hlalosa go se swane ga tšona ka ntle le go nyenyefatša motswadi yo mongwe. Ela hloko boemo bjo bo latelago:
Mma yo e sego wa madi: Tim, ke kgopela gore o anege toulo ya gago.
Tim: Kua ga mma, re di tlogela mo fase ke moka a di anega.
Mma yo e sego wa madi (ka bogale): Ee, o fo ba a le ruta go tšwafa.
Na karabelo ye e ka ba kaone?
Mma yo e sego wa madi (a theošitše maswafo): Ke a go kwa. Eupša mo re ikanegela tšona.
Phema go rulaganyetša bana ba gago go dira dilo tše itšego nakong yeo ba tlago go e fetša le motswadi yo mongwe. (Mateo 7:12) Ge e ba o ka se kgone go fetoša nako yeo, kgopela tumelelo go motswadi yo mongwe pele o ka botša bana seo o se rulagantšego.
LEKA MOKGWA WO: Nakong e tlago ge o kopana le yo e kilego ya ba molekane wa mogatša’go goba yo e kilego ya ba molekane wa gago, gata megato ye yeo e latelago:
Mo lebelele ka mahlong gomme o myemyele. Phema go fegelwa, go lekeletša magetla goba go phethola mahlo.
Mmitše ka leina ge o mo dumediša. Ka mohlala, e re, “Dumela Jane.”
Mo akaretše poledišanong ge e ba le dutše le le sehlopha.
TSWALANO 2: BANA BAO BA GODILEGO
Puku ya Step Wars e tsopola mosadi yo mongwe yo a bego a llišwa ke tsela yeo monna wa gagwe a bego a fela a ema le bana ba gagwe ba ba godilego gomme a gana go dumela gore ga ba mo sware ka botho. Mosadi yoo o re: “Ke galefa kapejana.” O ka dira bjang gore ditswalano tša gago le bana ba ba godilego di se ke tša senya lenyalo la gago?
Tsela ya go atlega: Bontšha kwelobohloko. Beibele e re: “Anke yo mongwe le yo mongwe a tšwele pele a tsoma seo se holago motho yo mongwe, e sego seo se holago yena a nnoši.” (1 Bakorinthe 10:24) Leka go kwešiša maikwelo a motho yo mongwe le go ikwa bjalo ka yena. Bana bao ba godilego bao e sego ba madi ba ka boifa go se sa ratwa ke motswadi wa bona. Goba mo gongwe ba ka nagana gore ge ba amogela motswadi yo e sego wa madi, ba tla be ba sa botegele lapa labo bona la pele. Ka nako e swanago, batswadi ba ka tshwenywa ke gore go sola bana ba bona go tla ba tloša kgauswi le bona.
Go e na le go leka go ba gapeletša gore le be bagwera, dira gore tswalano ya gago le bana ba molekane wa gago e itlele feela. Ka kakaretšo, ga se gabohlale go leka go gapeletša motho yo mongwe gore a go rate e le ka kgonthe. (Sefela sa Difela 8:4) Ka gona, leka go ba le ditebelelo tše di lekalekanego le tša kgonthe tabeng ya go tlwaelana le bana ba gago bao e sego ba madi.
O se ke wa bolela selo se sengwe le se sengwe seo o se naganago goba go ntšha maikwelo a gago, gaešita le ge o swarwa gampe. (Diema 29:11) Ge e ba o tloga o thatafalelwa ke go laola polelo ya gago, rapela go swana le Kgoši Dafida wa Isiraele yo a itšego: “Anke o beele molomo wa ka moleti, hle Jehofa; anke o šetše mojako wa melomo ya ka.”—Psalme 141:3.
Ge e ba o kgetha go dula ntlong yeo bana ba godišeditšwego go yona, o ka makatšwa ke go bona tsela yeo ba sa dutšego ba e rata. Leka go fokotša diphetogo tšeo o di dirago, kudukudu diphapošing tša bona tša kgale. Mo gongwe o ka ba wa naganela go hudugela ntlong e mpsha.
LEKA MOKGWA WO: Ge e ba bana ba gago bao e sego ba madi ba ba godilego ba tšwela pele ba go swara gampe goba ba sa go hlomphe, botša molekane wa gago kamoo o ikwago ka gona gomme o theetše dikgopolo tša gagwe ka kelohloko. O se ke wa gapeletša molekane wa gago go phošolla bana. Go e na le moo, lekang go kwešišana. Ge le šetše le “nagana ka go dumelelana” ka boemo bjoo, le ka swarišana go bo kaonefatša.—2 Bakorinthe 13:11.
TSWALANO 3: METSWALO E MENGWE GOTEE LE BAGWERA
Marion, mma yo e sego wa madi wa kua Canada, o re: “Batswadi ba ka ba be ba fela ba nea morwa wa ka dimpho eupša ba sa nee bana ba monna wa ka. Re be re leka go ba rekela dimpho ka borena, eupša ka dinako tše dingwe re be re sa kgone.”
Tsela ya go atlega: Etiša lapa la gago le lefsa pele. Botša metswalo ya gago gotee le bagwera kamoo lapa la gago le lefsa le tlago pele ka gona bophelong bja gago. (1 Timotheo 5:8) Ka ge o ka se letele gore metswalo ka moka gotee le bagwera ba rate ditho tše difsa tša lapa di tloga fase, o ka ba kgopela gore ba di sware gabotse le ka botho. Hlalosa kamoo bana ba tlago go kwa bohloko ka gona ge e ba ba ka se bontšhwe botho e bile ba sa šetšwe.
Leka go dira gore makgolo le rakgolo ba lenyalong la pele ba kgathe tema bophelong bja bana ba gago. Mma wa kua Engelane yo a bitšwago Susan o anega ka gore: “Ke ile ka nyalwa gape ka morago ga dikgwedi tše 18 monna wa ka wa pele a hlokofetše, gomme batswadi ba gagwe ba ile ba thatafalelwa ke go amogela monna wa ka yo mofsa. Dilo di ile tša kaonefala ge re be re ba akaretša kutšwanyana, re dira gore bana ba ba leletše mogala gomme re ba leboga bakeng sa thekgo ya bona.”
LEKA MOKGWA WO: Hlaola mogwera goba wa leloko yoo o thatafalelwago kudu ke go ba le tswalano e botse le yena, gomme o ahlaahle le molekane wa gago kamoo o ka kaonefatšago tswalano yeo ka gona.
Ditswalano le bao le sa dulego le bona ka gae di ka bakela lenyalo la gago la bobedi mathata. Lega go le bjalo, diriša keletšo ya Mangwalo, gomme lapa la gago le ka hwetša tšhegofatšo yeo Beibele e e holofetšago ya gore: “Lapa le tla agwa ka bohlale, la tiišwa ka temogo.”—Diema 24:3.
^ ser. 3 Maina a mangwe a fetotšwe.
^ ser. 4 Bakeng sa tsebišo e oketšegilego mabapi le go lebeletšana le ditlhohlo tše dingwe, bona lelokelelo la dihlogo tše di thomago letlakaleng la ka ntle leo le rego “Ditsela tša go Atlegiša Malapa a Lenyalo la Bobedi” ka tokollong ya Phafoga! ya July-September 2012, yeo e gatišitšwego ke Dihlatse tša Jehofa.
^ ser. 8 Ke therešo gore ge e ba yo e kilego ya ba molekane wa gago a le tšhošetša goba a le goboša, o ka swanelwa ke go bea mellwane e tiilego bakeng sa go šireletša ba lapa la gago.
IPOTŠIŠE GORE . . .
Nka phedišana bjang gabotse le yo e kilego ya ba molekane wa mogatša’ka?
Re ka thuša bjang metswalo gotee le bagwera gore ba se ke ba senya lapa la rena ba sa lemoge?


text:
THUTO 6
Go Kopana le Bakristegotee go re Hola Bjang?
Gaešita le ge re ka swanelwa ke go phatša sethokgweng se se bofaganego goba go sepela boemong bjo bo befilego bja leratadima, re ba gona ka mehla dibokeng tša rena tša Bokriste. Go sa šetšwe ditlhohlo tša bophelo le molapo wa ka morago ga mošomo wa letšatši, ke ka baka la’ng Dihlatse tša Jehofa di dira boiteko bjoo bja go kopana le badumedigotee le tšona?
Go re thuša gore re phele gabotse. Ge Paulo a bolela ka bao re kopanelago le bona ka phuthegong, o ngwadile gore: “A re hlokomelaneng.” (Baheberu 10:24) Polelwana ye e bolela gore re swanetše go tsebana. Ka gona, mantšu a moapostola a re kgothaletša gore re tshwenyege ka ba bangwe. Ka go tseba malapa a mangwe a Bakriste, re hwetša gore a mangwe a ona a atlegile go fenya ditlhohlo tšeo di swanago le tša rena le gore a ka re thuša gore le rena re atlege.
Go aga segwera se tiilego. Dibokeng tša rena, ga re fo kopana le batho bao re tlwaelanego le bona, eupša re kopana le sehlopha sa bagwera ba kgauswi. Mabakeng a mangwe, re fetša nako gotee boitapološong bjo bo agago. Segwera seo se na le tutuetšo efe e holago? Re ithuta go tšeelana godimo kudu, gomme seo se matlafatša ditlemo tša rena tša lerato. Ke moka, ge bagwera ba rena ba welwa ke mathata, re ikemišetša go ba thuša ka gobane re šetše re ena le segwera se tiilego. (Diema 17:17) Ka go gwerana le ditho ka moka tša phuthego ya gabo rena, re bontšha gore re a ‘hlokomelana.’—1 Bakorinthe 12:25, 26.
Re go kgothaletša gore o kgethe bagwera bao ba dirago thato ya Modimo. O tla hwetša bagwera ba bjalo gare ga Dihlatse tša Jehofa. Hle o se ke wa dumelela selo le ge e le sefe se go thibela go kopanela le rena.
Ke ka baka la’ng re holwa ke go kopana dibokeng?
O tla rata go tlwaelana neng le batho ba phuthego ya gabo rena?


text:
MOROKAMI—KGATIŠO E ITHUTWAGO June 2017
Tokollo ye e na le dihlogo tše ithutwago tšeo di tlago go ahlaahlwa ka July 31 go fihla ka August 27, 2017.
Na o a Gopola?
Na o badile ka kelohloko ditokollo tša morago bjale tša Morokami? Leka go bona gore o ka kgona go araba dipotšišo tše kae tše di theilwego Beibeleng.
Jehofa o re Homotša Ditlaišegong tša Rena Tšohle
A mangwe a mathata ao Bakriste ba ka lebeletšanago le wona lehono lenyalong le ka lapeng ke afe? Le gona ge e ba o na le mathata a bjalo, o ka dira’ng gore Modimo a go homotše?
Tšeela Matlotlo a Moya Godimo
Ke matlotlo afe ao re swanetšego go a tšeela godimo, gona re ka bontšha bjang gore re a tšeela godimo?
O se ke wa Lebelela Feela Ponagalo ya Motho ya ka Ntle!
Go ile gwa direga’ng ka morago ga gore Hlatse ya Jehofa e boledišane ka go se fele pelo le monna wa ditšhila yo a bego a dula diterateng le yoo a bego a sa nyake batho kgauswi le yena?
Na o tla Rarolla Diphapano Gomme wa Dira Khutšo?
Batho ba tloga ba nyaka khutšo. Lega go le bjalo, ge motho yo mongwe a leka go ba amoga seriti le go ba nyatša, ba bantši ba thoma go ferekana. Wena o ka dira’ng gore o se ba ekiše?
“A go Retwe Tlhaologanyo ya Gago”
Mantšu a a boletšwe ke Dafida wa Isiraeleng ya bogologolo ge a be a reta Abigaile. Ke’ng seo se tutueleditšego Dafida gore a mo rete, gona re ka holwa bjang ke mohlala wa mosadi yo?
Dula o Nagana ka Taba ya Bohlokwahlokwa
Ke taba efe ya bohlokwahlokwa yeo batho ka moka ba swanetšego go tshwenyega ka yona? Ke ka baka ka’ng go le bohlokwa gore o tsebe taba yeo?
Thekga Bogoši bja Jehofa!
Go dumela gore Jehofa ke yena a swanetšego go buša dilo ka moka go go hotše bjang bophelong bja gago?
Na o be o Tseba?
Ke ka baka la’ng Jesu a boletše gore batho bao ba bego ba rekiša diphoofolo tempeleng ke “bahlakodi”?


text:
HOCKEYGODS IMAGESUPLOAD
over 4 years ago
Lego Hockey, Vintage Lego, Lego Puck, Lego Mask, Lego Rink, Lego Game, Lego Hockey Game, Lego Hockey Player, Lego Sports Hockey NHL Championship Ch...
over 4 years ago
Lego, 1995, Lego Hockey, Vintage Lego, Lego Stadium, Lego Game, Lego Hockey Game, Custom Lego
over 4 years ago
Lego, Zamboni, Lego Hockey, Lego Rink, Lego Game, Lego Hockey Game, Custom Lego, Lego Zamboni, 1995, Vintage Lego
over 4 years ago
Lego, 2004, Lego Hockey, NHL Street Hockey, Vintage Lego, Lego Street Hockey
over 6 years ago
Lego, Lego Hockey, Puck Passer, Slammer Goalie, Vintage Lego, Lego Puck
All 5 images


text:
O Swanetše go Dira’ng Gore o Kwešiše Beibele?
Karabo ya Beibele
Beibele e hlalosa seo o swanetšego go se dira gore o e kwešiše. Go sa šetšwe setlogo sa gago, molaetša wa Modimo wo o lego ka Beibeleng ga o ‘
thata gore o ka o phetha, le gona ga o kgole.’—Doiteronomio 30:11.
Dilo tšeo di ka go thušago go kwešiša Beibele
E ba le pono e nepagetšego. Amogela Beibele e le Lentšu la Modimo. Ikokobetše ka gobane Modimo o ganetša bao ba ikgogomošago. (1 Bathesalonika 2:13; Jakobo 4:6) Lega go le bjalo, phema go ba madumelatšohle—Modimo o nyaka gore o diriše ‘
matla a gago a tlhaologanyo.’—Baroma 12:1, 2.
Rapelela bohlale. Go Diema 3:5, Beibele e re: “
O se ke wa ithekga ka tlhaologanyo ya gago.” Go e na le moo, ‘
tšwela pele o kgopela Modimo’ gore a go nee bohlale bja go kwešiša Beibele.—Jakobo 1:5.
E bale ka mehla. O tla holega kudu ge o bala Beibele ka mehla go e na le go e bala ka sewelo.—Joshua 1:8.
E bale ka dihlogo. Go ithuta Beibele go ya ka dihlogo, e lego go hlahloba seo Beibele e se bolelago ka sehlogo se itšego, ke tsela e kaone ya go ithuta seo Mangwalo a se rutago. Thoma pele ka go ithuta “
dithuto tša motheo,” ke moka o “
gatele pele go tše di tiilego.” (Baheberu 6:1, 2, Easy-to-Read Version) O tla hwetša gore o ka kgona go bapiša Mangwalo ke moka wa ithuta gore dikarolo tše dingwe tša Beibele di kgona go hlalosa tše dingwe, gaešita le tšeo go lego “
thata go di kwešiša.”—2 Petro 3:16.
Kgopela thušo go ba bangwe. Beibele e re kgothaletša gore re kgopele thušo go ba bangwe bao ba e kwešišago. (Ditiro 8:30, 31) Dihlatse tša Jehofa di swarela batho thuto ya mahala ya Beibele. Go etša Bakriste ba lekgolong la pele la nywaga, di diriša Mangwalo go thuša ba bangwe go kwešiša seo ge e le gabotse Beibele e se rutago.—Ditiro 17:2, 3.
Dilo tšeo di ka se go thušego
Bohlale bja gago goba go rutega. Baapostola ba 12 ba Jesu ba be ba kwešiša Mangwalo e bile ba a ruta ba bangwe, gaešita le ge batho ba bangwe ba be ba ba tšea e le “
ba sa rutegago le ba tlwaelegilego.”—Ditiro 4:13.
Tšhelete. O ka ithuta seo Beibele e se rutago mahala. Jesu o boditše barutiwa ba gagwe gore: “
Le amogetše feela, neang feela.”—Mateo 10:8.


text:
Bophelo Paradeiseng e Tsošološitšwego
JESU o boletše ka kgodišego ka tsogo gomme o boditše barutiwa ba gagwe gore ke selo sa kgonthe. O itše: “Nakong ya go bopša lefsa ga dilo [le] tla ja bohwa bja bophelo bjo bo sa felego.” Jesu o be a bolela’ng ge a be a re “nakong ya go bopša lefsa ga dilo”?—Mateo 19:25-29.
Go ya ka pego e swanago le yeo ya mongwadi wa Beibele e lego Luka, Jesu o itše “tshepedišong e tlago ya dilo” barutiwa ba gagwe ba be ba tla “hwetša bophelo bjo bo sa felego.” (Luka 18:28-30) Ke ka baka la’ng Beibele e bolela ka ‘tshepedišo e tlago ya dilo’ e le e swanago le “go bopša lefsa ga dilo”?
Go bonala e be e le go gatelela gore Jehofa Modimo o tla kgonthišetša gore morero wa gagwe wa mathomong wa gore batho ba phele ka mo go sa felego lefaseng la paradeise o tla phethagala. Batho ba tla bušetšwa phethegong yeo e ilego ya thabelwa ke Adama le Efa pele ba dira sebe. Ka gona, “tshepedišong e tlago ya dilo” go tla ba le “go bopša lefsa” ga maemo a swanago le a Paradeise ao a bego a le gona tšhemong ya Edene.
Kamoo Paradeise e Tlago go Tsošološwa ka Gona
Ge Jesu a be a le lefaseng o ile a ruta barutiwa ba gagwe go rapelela Mmušo wo Modimo a tlago go o diriša go tsošološa maemo a lokilego lefaseng ka bophara. Jesu o itše re swanetše go rapela ka tsela ye: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Modimo o kgethile Morwa wa gagwe go ba Mmuši wa Mmušo wo woo o tlago go phethagatša morero wa Modimo wa gore maemo a Paradeise a thabelwe lefaseng ka bophara.
Mabapi le yo Modimo a mo kgethilego e le Mmuši, Beibele e itše: “Gobane ngwana re mo tswaletšwe, morwa re mo neilwe, yoo pušo e lego legetleng la gagwe; gomme leina la gagwe o tlo bitšwa . . . kgoši ya kagišo. Bogolo bja bogoši bja gagwe le khutšo di ka se ke tša fela.” (Jesaya 9:5, 6, PK) Lega go le bjalo, mmušo wo o tla phethagatša bjang thato ya Modimo ka tlase ga ‘bogoši bja Jesu’?
Beibele e araba ka gore: “Mehleng ya dikxoši tšeo, ké mo Modimo a tl’o xo tsoša mmušô wo o ka se kexo wa šwalalanywa neng le neng, wo o ka se kexo wa selêla xo sethšaba se sengwê. O tlo phšatla mebušô e mengwê ka moka wa e fediša; xe e le wôna, o tlo êma xo ya xo ile.”—Daniele 2:44.
Anke re ahla-ahleng maemo ao a tlago go ba gona lefaseng leo le tsošološitšwego la Paradeise, ee, ‘go bopšeng lefsa ga dilo’ ge Morwa wa Modimo a buša e le ‘Kgoši’ Mmušong wa Tatagwe.
Kamoo Bophelo Paradeiseng bo Tlago go ba ka Gona
Tsogo ya bahu
“Nako e a tla yeo ka yona bohle bao ba lego mabitleng a kgopotšo ba tlago go kwa lentšu la gagwe gomme ba tšwa.”—Johane 5:28, 29.
“Go tla ba le tsogo ya ba lokilego gotee le ba sa lokago.”—Ditiro 24:15.
Go ka se sa ba le bolwetši, botšofadi goba lehu
“Ké mo xo tl’o xo budollwa mahlô a difofu, xwa thibollwa ’tsêbê tša difoa. Ké mo dixôlê di tl’o xo taboxa bo-ka thsêpê, xwa tlo hlalala ’leme la semuma.”—Jesaya 35:5, 6.
“Modimo ka noši o tla ba le bona. O tla phumola megokgo ka moka mahlong a bona, gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.”—Kutollo 21:3, 4.
Go tla ba le motlalo wa dijo
“Lefase le nthšitše dikenyô tša lôna. Re šexofatšwa ke Modimo, Modimo wa rena.”—Psalme 67:6.
“Xo tlo ba le mohora wa mabêlêʹ mo naxeng; ’phoxong tša thaba meré ya dienywa e tlo xwaša.”—Psalme 72:16.
Go tla ba le dintlo tšeo di kgotsofatšago le mošomo o thabišago bakeng sa bohle
“Nywakô ye ba e axaxo ba tlo dula mo xo yôna; dirapa tša merara, ba tlo lema ba ja kenyô tša tšôna. Ba ka se kê ba axa, xwa dula o šele; ba ka se kê ba lema xwa ja o šele.”—Jesaya 65:21, 22.
Go ka se sa ba le bosenyi, bošoro goba ntwa
“Ba babe ba tlo fedišwa naxeng; bakxeloxi ba tlo rakwa mo xo yôna.”—Diema 2:22.
“Ké mo ba tl’o xo tšea dithšoša ba rula mexomá ka tšôna, ba tšea marumô ba rula maxwêtla ka ôna. Xo ka se bê le sethšaba se se tl’o xo tšwêla se sengwê lerumô; batho ba tlo lesa xo ithuta xo hlabana.”—Jesaya 2:4.
Batho ba ka se sa ba le poifo gomme lefase le tla tlala khutšo
“Ba tlo dula bà iketlile, xò se na e a ba thšošaxo.”—Hesekiele 34:28.
“Xo ka se hlwê xo dirwa dibe, xo ka se hlwê xo senywa mo xo fêla dithabeng tše kxêthwa tša-ka, xobane xo tseba Morêna xo tlo tlala ’fase lohle bo-ka meetse xe a nabile lewatleng.”—Jesaya 11:9.
Ruri e tla ba mo go thabišago go phela nakong yeo maemo a bjalo a tla bego a le gona lefaseng ka moka, ge batho ka moka ba rata Modimo e bile ba ratana! (Mateo 22:37-39) O ka kgodišega gore dikholofetšo ka moka tša Modimo di tla phethagala. Modimo o re: “Ke rerile; ke tlo dira.”—Jesaya 46:11.
Go na le dilo tše dintši tšeo go ka nyakegago gore o ithute tšona ka Jehofa Modimo le ka lefase la gagwe le lefsa leo le holofeditšwego. Ka mohlala, go na le bohlatse bofe bja gore lefase leo le lefsa le kgaufsi? Mmušo wa Modimo o tla tšeela mebušo ka moka ya lefase legato bjang? Le gona, ke ditiragalo dife tšeo di tlago go dira gore Mmušo wa Modimo o dire bjalo? Dihlatse tša Jehofa di tla thabela go go thuša go ahla-ahla dipotšišo tše. Bakeng sa tsebišo e oketšegilego, bona letlakala 32 la makasine wo.
Go hlologela ga batho lefase le lefsa la toko ka nywaga e mentši go kgaufsi le go fela. Go batho ba bantši bao ba hwilego, lehu ga se mafelelo a bophelo. Ga se feela gore tsogo e a kgonega—ke thato ya Modimo. Ruri go a kgonega gore batho ba phele gape! Ee, ke ‘bophelo bja kgonthe,’ bophelo “byo bo tl’o xo tla.”—1 Timotheo 4:8; 6:19.


text:
Na re ka Kgahla Modimo e le ka Kgonthe?
Na o kile wa bala ka batho bao ba retwago kudu ka Beibeleng ge ba hlaloswa gomme wa ipotša gore: ‘Nka se kgone go swana le bona!’ Mohlomongwe o ka nagana gore: ‘Ke na le bosodi goba ga ke motho wa go loka. Ruri ga se ka mehla ke dirago dilo tše di lokilego.’
Mopatriareka Jobo o hlaloswa e le yo a bego “a se na bosodi e bile a lokile.” (Jobo 1:1) Lota o be a bitšwa “moloki.” (2 Petro 2:8) Dafida yena go thwe o be a dira “se se lokilego” mahlong a Modimo. (1 Dikgoši 14:8) Lega go le bjalo, anke re hlahlobeng maphelo a baanegwa bao ba ka Beibeleng. Re tla bona gore (1) ba be ba dira diphošo, (2) re ka ithuta go gontši mehlaleng ya bona, le gore (3) batho ba sa phethagalago ba ka kgahla Modimo e le ka kgonthe.
BA BE BA DIRA DIPHOŠO
Jobo o ile a welwa ke mathata a mantši ao a bego a bonagala a sepedišana le go hloka toka. O ile a ba le kgopolo e fošagetšego, a phetha ka gore Modimo o be a se na taba gore yena Jobo o dumela go Yena goba ga a dumele. (Jobo 9:20-22) Jobo o be a tloga a ikgodišitše gore o lokile moo e lego gore ba bangwe ba be ba ekwa eka o ipona a lokile go feta Modimo.—Jobo 32:1, 2; 35:1, 2.
Lota o ile a dikadika go dira phetho yeo e bego e bonagala e le molaleng e bile e le bonolo. O be a tshwenyegile kudu ka boitshwaro bjo bo gobogilego bja batho ba Sodoma le Gomora, e bile boitshwaro bja bona bo be bo “kweša moya wa gagwe o lokilego bohloko.” (2 Petro 2:8) Modimo o ile a tsebiša gore o be a rerile go fediša metse yeo e mebe gomme a nea Lota sebaka sa gore a phologe le ba lapa la gagwe. O ka nagana gore Lota yo a tshwenyegilego e be e tla ba wa pele wa go tloga. Lega go le bjalo, o ile a dikadika motsotsong woo o bohlokwa kudu. Barongwa bao ba bego ba romilwe go tlo phološa Lota le ba lapa la gagwe ba ile ba swanelwa ke gore ba ba sware ka diatla ba ba ntšhetše ka ntle ga motse lefelong le le šireletšegilego.—Genesi 19:15, 16.
Lebakeng le lengwe Dafida o ile a palelwa ke go itshwara gomme a hlotlola le mosadi wa monna yo mongwe. Se sebe le go feta ke gore o ile a dira gore monna wa mosadi yoo a bolawe e le ge a be a leka go bipa molato wa gagwe. (2 Samuele, kgaolo 11) Beibele e re seo Dafida a se dirilego “e be e le se sebe mahlong a Jehofa.”—2 Samuele 11:27.
Jobo, Lota le Dafida, ka moka ba be ba dira diphošo, tše dingwe tša tšona e le diphošo tše dikgolo kudu. Eupša bjalo ka ge re tla bona, ba be ba kganyoga ka pelo ka moka go hlankela Modimo ka go kwa. Ba be ba ikemišeditše go bontšha gore ba be ba itshola le go dira diphetogo moo go nyakegago ditseleng tša bona. Lega go le bjalo, Modimo o ile a ba amogela. Le gona, ka kakaretšo Beibele e ba bitša banna ba botegago.
RE KA ITHUTA ENG?
Re ka se pheme go dira diphošo ka ge re le batho ba sa phethagalago. (Baroma 3:23) Eupša ge re di dira, re swanetše go bontšha gore re a itshola ke moka re dire seo re ka se kgonago go lokiša ditaba.
Jobo, Lota le Dafida ba lekile bjang go lokiša diphošo tša bona? Jobo o be a botega pelong ya gagwe. Ka morago ga gore Modimo a bontšhane mabaka le yena, Jobo o ile a lokiša monagano wa gagwe o fošagetšego gomme a gomiša mantšu a gagwe. (Jobo 42:6) Tsela yeo ka yona Lota a bego a lebelela boitshwaro bjo bo gobogilego bja batho ba Sodoma le Gomora e be e dumelelana ka botlalo le ditekanyetšo tša Modimo. Bothata e bile gore o tšere nakwana a sa bontšhe go lemoga gore boemo bo akgofile. O ile a feleletša a tšhabile metseng yeo e ahlotšwego gomme a efoga kahlolo ya Modimo. O ile a kwa gomme a se gadime le morago. Gaešita le ge Dafida a ile a dira phošo e kgolo ya go tshela molao wa Modimo, o ile a utolla seo se bego se tloga se le ka pelong ya gagwe ka go itshola go tšwa pelong le go kgopela Modimo gore a mo gaugele.—Psalme 51.
Tsela yeo Modimo a bego a lebelela banna bao ka go ba amogela e dumelelana le tekatekano yeo a nago le yona ka dilo tšeo a di letetšego bathong bao ba sa phethagalago. Modimo “o tseba gabotse kamoo re bopegilego ka gona, a gopola gore re lerole.” (Psalme 103:14) Ka gona, ge e ba Modimo a tseba gore re ka se kgone go phema go dira diphošo, gona o letetše gore re dire’ng?
Modimo “o tseba gabotse kamoo re bopegilego ka gona, a gopola gore re lerole.”—Psalme 103:14
BATHO BAO BA SA PHETHAGALAGO BA KA KGAHLA MODIMO BJANG?
Keletšo yeo Dafida a e filego morwa’gwe Solomone e re bontšha tsela ya kamoo re ka kgahlago Modimo. O itše go yena: “Wena Solomone morwa wa ka, tseba Modimo wa tatago gomme o mo hlankele ka pelo e feletšego.” (1 Dikoronika 28:9) Pelo e feletšego ke’ng? Ke pelo e ratago Modimo gomme e ikemišeditše go nyaka go tseba le go dira thato ya gagwe. Ga se pelo e phethagetšego, eupša ke pelo yeo e kganyogago go hlankela Modimo ka go kwa le yeo e ikemišeditšego go phošollwa. Go rata ga Jobo Modimo le go kganyoga go mo kwa go ile gwa mo dira gore e be yo ‘a se nago bosodi,’ Lota yena gwa mo dira “moloki” gomme Dafida gwa mo dira yo a “[dirago] feela se se lokilego” mahlong a Modimo. Gaešita le ge ba be ba dira diphošo, ba be ba kgona go kgahla Modimo.
Pelo e feletšego ke pelo e ikemišeditšego go tseba thato ya Modimo gomme e tutuetšwa ke kganyogo e matla ya go nyaka go mo hlankela ka go kwa
Ka gona ge e ba re na le dikgopolo tše mpe tšeo re dumago eka nkabe di sa ka tša rotoga menaganong ya rena goba re bolela dilo tšeo re itsholelago tšona goba re dira dilo tšeo ka morago re lemogago gore di fošagetše, anke re matlafatšweng ke mehlala yeo e sa tšwago go ahlaahlwa. Modimo o a tseba gore ga bjale ga se ra phethagala. Lega go le bjalo, o letetše gore re mo rate gomme re katanele go mo kwa. Ge e ba re dira se ka pelo e feletšego, re ka kgodišega gore le rena re ka kgahla Modimo.